text:
Imvugo zigenura imyitwarire mibi ya bamwe mu banyeshuri mu biruhuko zasaga n’izacitse.Ariko zitangiye kugenda zigaruka kandi bishobora kuzagorana gucika kuko n’ababyeyi bamwe ntacyo bibabwiye.
Mbere iyo bavugaga ngo “insenene zaguye” babaga bavuga ko abanyeshuri baruhutse kandi ko cyane cyane abana b’abakobwa bagiye kwadukirwa n’abagabo ,bakabashukisha amafaranga n’utundi duhendabana bakabakoresha imibonano mpuzabitsina.
Ibi akenshi byabaga bakiva ku ishuri mbere y’uko bagera mu rugo. Aho ikigo iki n’iki cyashoboraga kohereza abana mu biruhuko mbere gato y’umunsi wagenwe hanyuma bamwe muri abo bana bagasamirwa hejuru n’abagabo batandukanye muri Gare,ku buryo bamaraga hafi icyumweru mu bagabo bakabona kwerekeza iwabo.
Nanone ibi bikorwa byakorwaga ku minsi yo gusubira ku ishuri, kubera ko nta gahunda yariho yo kubatwara , ndetse,bakaba baragendaga batambaye umwambaro w’ishuri, wasangaga babuze imodoka bakajya gucumbikirwa n’abasore ,abagabo n’abandi bose babyifuzaga. ( Abashoferi, abacuruzi, abamotari, abogoshi, n’abandi). Ugasanga asubiye ku ishuri nyuma y’icyumweru, akavuga ko yari yarabuze amafaranga y’ishuri n’ibindi binyoma byinshi.
Aha rero hiyongeragaho mu gihe k’ibiruhuko nyirizina. Aho wasangaga bamwe muri abo bana bararutse, n’ubundi bacika ababyeyi bagasubira gusura abo basore n’abagabo baba bahuye muri ubwo buryo.Bamwe bakabajyana mu macumbi akodeshwa, abandi mu nzu zicumbitswemo n’abo basore, cyangwa rimwe na rimwe ugasanga hari n’abafashe ibyumba mu mahoteli.
Kuba rero ibi byarakorwaga nta gishoro kinini abashuka abana bashoyemo, kuko babaha uduhendabana, ndetse bikaba bizwi ko ari abana bakiri bato batarageza ku myaka 18,niho havaga imvugo ngo “Insenene zaguye!!!” mu gihe abana baje mu biruhuko.
Muri za 2008 kugera 2011,havugwaga cyane abo bitaga ba “Sugar daddy na Sugar Mummy” ,ababyeyi gito bashoraga abana mu mibonano mpuzabitsina. Ikibazo rero ni uko usanga ubwo bukangurambaga bwo kubyirinda bwarabaye kera habayeho.
Muri 2010,nibwo hashyizweho politike ihamye yo kurwanya iri fatirana ry’abana b’abakobwa babashukisha ubusa.Abahanga muri Psychologie bavuga ko umwana ufite hagati y’imyaka 13-18 aba afite amaraso ashyushye ku buryo ku mushora mu mibonano mpuzabitsina abyumva vuba.
Ibi rero byavagamo ingaruka zitandukanye.Gucikishiriza amashuri kuri aba bana b’abakobwa, kwanduzwa indwara zandurira mu myanya ndangabitsina,kubyara abana badafite ababarera, gukuramo inda bakica abana ,guhangayikisha ibigo bigagaho n’imiryango bavukamo n’ibindi.
Ishami ry’umuryango w’abibumye ryita ku iterambere ry’abaturage UNFPA,muri raporo yaryo ya 2013 bagira bati “Iyo umwana w’umukobwa atwaye inda, ibihe bye bihita bihinduka nabi ndetse biragoye ko yagira ejo hazaza heza.Amashuri ye ahita arangira,icyizere ko yazabona akazi kikayoyoka. Imibereho mibi n’ubukene,Kwirukana mu miryango bikamwokama ubundi agasigara yirebaho we ubwe”
Imibare iteye impungenge itangwa n’iri shami, ivuga ko mu bihugu biri mu nzira y’amajyambere, buri munsi 20.000 by’ abana b’abakobwa bari munsi y’imyaka 18 babyara. Nanone 70.000 muri bo ku mwaka barapfa,bitewe n’ibyo bibazo byo gutwita batagejeje igihe. Hiyongeraho ko Miliyoni 3,2 muri bo bakuramo izo nda buri mwaka.
Ese ababyeyi nabo babyumva nk’uko leta ibyumva? Niba hari abavuga ngo “insenene zaguye” Leta bikayibabaza (Minisiteri y’uburezi, Minisiteri y’uburinganire n’iterambere ry’umuryango, Polisi y’igihugu, Inzego z’ibanze) bagahagurukira kurwanya ko izi mvugo zacika ariko ababyeyi bo ntibabyumve amaherezo azaba ayahe?
Mu mikwabu yakozwe na Polisi mu tubari dutandukanye mu masaha y’ijoro hagiye hafatwa abana b’abakobwa batarageza ku myaka 18. Mu kabyiniro kamwe Kimihurura hafatiwe abana 24 mu ijoro rimwe, harimo abahungu batatu n’abakobwa 21.
Mu tubari tundi tubiri mu mujyi hafatiwe abandi nk’abo. Ikibabaje si uko bari bajemo kandi amategeko atabyemera, ahubwo igitangaje giteye agahinda ni imvugo za bamwe mu babyeyi babo,ubwo Polisi yari igiye kubashyikiriza abo bana.
Bamwe bati “ni uburenganzira bwabo. Ese polisi mwemerewe kutwerekanira abana bambaye ubusa? Nimureke kudukerereza abana hari abagiye kwambarira bakuru babo mu bukwe. Ibi se nabyo amategeko arabyemera kutwandagariza abana ngo baje kubyina, baramaze.”
Hari igihe rero iyo umaze kumva cyangwa kwibonera ibi uhita uvuga uti “Ese abavuga ngo insenene zaguye baba bari mu makosa? Ese niba Polisi na Leta biyibabaza nyamara bamwe mu babyeyi ntacyo bibabwiye ubwo urwo rubanza ruzaca nde?”
Hari umwe mu bayobozi wari waje mu gikorwa cyo gushyikiriza abo bana ababyeyi babo maze yumvise amagambo ababyeyi bavuga nawe arumirwa. Ati “ erega noneho icyaha ,ntikikiri icyo abana baje mu tubyiniro batabyemerewe ubwo mukigize uwabafashe.Hari abavuga ngo “umwana apfa mu iterura.”Ariko umenya ari ukuri. Hari abandi bemeza ko ingeso mbi zigaragara iyo abanyeshuri baje mu biruhuko ngo n’ababyeyi babigiramo uruhare rukomeye.
Hari umuntu twaganiriye kuri iki kibazo wambwiye ati “njye nzi abana babiri b’abakobwa biga muri secondaire, ba nyina baha imiti yo kuringaniza kugira ngo badasama. Umwe afata ibinini kandi ni nyina ubimuha. Undi nawe nyina yamusizemo agapira ku kaboko.”
Nahise mvuga nti, Polisi ,MINEDUC na MIGEPROF bafite akazi gakomeye. Niba atari ugukabya bisobanuye ko hafi y’abo bose bajya mu tubyiniro, cyangwa mu macumbi muri ibyo bikorwa, ntibaba bashutswe, ntibaba bakora ibyo batazi, ntibaba bajyayo kuko ababyeyi batabyishimiye, ndetse ntibaba bayobewe ingaruka zabyo. Ahubwo ikibazo kizaruka kuri ba nyir’utubyiniro na ba nyir’utubari ndetse na ba nyir’amacumbi abo bana bashorwamo.
Gusa aka ya mvugo ngo “urubanza rwabuze gica” ndabona bitazoroha. MINEDUC na Polisi na RURA ku bari bagerageje gukoresha imbaraga muri gahunda yo gutwara abanyeshuri bataha, banasubira ku ishuri kandi byagize umusaruro. Ariko twagaya ababyeyi nabo mu biruhuko badakora inshingano zabo ku bana babo ahubwo bakumva ko byose bizaharirwa Polisi.
src: Izuba Rirashe ryo kuwa 13 Kanama 2014


c: text/html

text:
Amadini mu cyerekezo cyo kudasonga abangavu batewe inda “abatenga”
Yanditswe na Deus NTAKIRUTIMANA
Abahagarariye amadini n’amatorero mu ntara y’Amajyaruguru bemera ko batagiraga uruhare rukwiye mu kurwanya no gukumira uko bikwiye ihohoterwa rishingiye ku gitsina, bakaba bafashe ingamba zo gufasha abahuye naryo mu buryo butandukanye aho kubaca mu matorero yabo, biyemeje no gukora ibishoboka byose ngo riranduke.
Si rimwe si kabiri humvikanye abangavu batenzwe mu matorero (birukanwe cyangwa bahagaritswe) kubera kugaragaraho amakosa atandukanye. Mu batendwa harimo n’ababa batwise inda zitifujwe. Abo amadini n’amatorero basengeramo usanga abahagarika kuva batwite na nyuma yo kubyara kugeza ubwo bimukira ahandi, cyangwa bakagana mu yandi. Abo kandi usanga batereranwa n’imiryango yabo , bamwe ikabirukana bagahanahanwa gutyo hagati y’amadini n’ababyeyi.
Mu cyerekezo kigezweho mu banyamadini ngo iri ni ihohoterwa biyemeje kurwanya. Ni bimwe mu bivugwa n’abayobozi b’amadini n’amatorero bo mu ntara y’Amajyaruguru bamaze iminsi ibiri mu mpera z’iki cyumweru bari mu karere ka Musanze barebera hamwe uruhare rwabo mu gukumira no kurwanya ihohoterwa rishingiye ku gitsina.
Mbere ya byose bemera ko hari aho bagiye bagira imbaraga nke mu gukumira no kurwanya ihohoterwa rishingiye ku gitsina ndetse no gufasha abarikorewe. Ni muri urwo rwego mu myanzuro isaga 10 bafashe, harimo uwo kubarura imiryango ibanye nabi, ndetse n’abangavu babyaye bakiri bato mu itorero, hagamijwe kubafasha , guhumurizwa, no gushyiraho gahunda zo kubasubiza mu buzima busanzwe, mu mashuri, bigishwa imyuga , no guhabwa amatungo magufi , aciriritse n’ibindi, bigakorwa hashingiwe ku byifuzo bya buri mwangavu.
Umuyobozi w’ihuriro ry’amadini n’amatorero mu ntara y’Amajyaruguru, Pasiteri Matabaro Jonas, unakuriye Evangelical Restoration church muri Musanze avuga ko hari uburyo abangavu batewe inda batereranwa, bakaba biyemeje kubitaho ku bufatanye bw’abanyamadini, inzego z’ibanze ndetse n’inzego za leta zishinzwe uburinganire nk’urwgeo rwayo rushinzwe iyubahirizwa ry’uburinganire n’ubwuzuzanye (Gender Monitoring officer-GMO).
Pasiteri Matabaro ati “Bariya bana bagize ikibazo, ubufasha bwa mbere ni uko badakwiriye kwangazwa, kwandagazwa. Niba uwo mwana yarahuye n’ihohoterwa, abakwiye kumuhumuriza ni itorero. Umwana yahura n’ikibazo agatereranwa n’umuryango itorero naryo rikamwangaza. uyu munsi twafashe icyemezo tugiye gufatanya ngo uyu mwana yitabweho ntatereranwe. Dukwiriye twese gufatanya, dushyiraho no kwishakamo ubushobozi ngo afashwe, abishyize hamwe nta kibananira.”
Icyo dusezeranye ni uko iki kibazo tugiye kugihagurukira. Twiyemeje ko tugiye guhagurukira iki kibazo, tukakirwanya twivuye inyuma, tutajenjetse.”
Akomeza avuga ko gufasha abahuye n’ihohoterwa, ari umurimo w’amadini n’amatorero, ariko bakanafatanya na leta mu gukomeza kubitaho. Ati “Gutabara bariya bari mu kaga, bariya bahohotewe, abashobora kubahumuriza ni amadini. Mu nyigisho dutanga harimo gufasha abahohotewe. Uyu munsi twafashe icyemezo ko zigomba kuba inshingano z’amadini n’amatorero, niba hari umwana uhohotewe ababyeyi be batazi aho bagana, abayobozi b’amadini bakwiye kubarangira aho bagana(Isange one stop center).”
Ikindi aba bayobozi biyemeje ngo harimo kugaragaza ahari ukuri, birinda guhishira icyaha bityo bakagaragaza abo bakekaho guhohotera ababikorewe.
Ibyo kudatererana aba bangavu kubafasha kugira imibereho myiza binashimangirwa na Musenyeri John Rucyahana, umuyobozi w’ihuriro ry’amadini n’amatorero mu Rwanda (RRLF).
Agira ati “Hari ibyo tugomba gukuramo byahoze bikorwa uko byabaye kare na kare. Abanyamadini bagomba gukanguka bakareba, bagakura abanyarwanda mu mubabaro w’ibyo barimo n’ibibazitira, bakagira agakiza kuzuye. Aba bana bacu nibo tuzaraga uru Rwanda niba tubafashe gutyo nk’imboga zigaze, u Rwanda turaruraga nde, tuzasiga iki kuri iyi Si?
Musenyeri Rucyahana avuga ko mu myanzuro bafashe harimo uwo kugoboka abo bana bamwe bafata nka ruvumwa. Ati “ Hari ibyo twineguyeho tugasanga tugomba kubikora neza no kubigira ibyacu, tugafatanya n’inzego zari zisanzwe zibikora. Baravuga ko mu ntara harimo abana benshi bahohoterwa, imiryango ibanye nabi bikagira ingaruka ku bana aribo bakirisitu bacu, noneho bakiyemeza bati ‘komite tugiye gushyiraho za champions zirwanya ihohoterwa , gufatwa ku ngufu, biyemeje ko bagiye kubikurikiranya ngo bafatanye n’inzego za leta zari zisanzwe zibikora, tugiye gukora ibyo tutakoraga.”
Yungamo ko imyanzuro yafashwe ibafasha “gushyira mu ngiro ibyo tubona Imana na sosiyete biduhamagarira gukora, ariko tutakoraga uko bikwiye, twagendagamo biguru ntege. Tugiye kubigira ibyacu kuko ntabwo bikwiye ko iyo tuvuga agakiza mu buzima bwacu, abana bo bari mu mubabaro kandi bagomba kwitabwaho, ngo bakire bakizwe basubire mu buzima bwiza bakabaye barabayemo.”
Ku bijyanye n’aho ubushobozi bwo gufasha aba bana buzaturuka, Musenyeri Rucyahana avuga ko abayoboke b’ayo madini n’amatorero bazabwishakamo.
Uhagararariye Abayisilamu mu ntara y’ Amajyaruguru Sheikh Ismail Seif avuga ko muri idini ryabo bakora ibishoboka ngo barwanye iryo hohoterwa, ariko bagiye gukaza ingamba bafatanyije n’andi matorero.
Ati “Muri IsLam nkuko byanditswe muri Cor’an (korowani), nkuko byategetswe n’Intumwa y’ Imana (Imana iyihe amahoro n’imigisha), ihohotera iryo ari ryo ryose ni ikizira. Dutegetswe kubanira abagore, Imana yadutegetse gutunganya n’imibanire yabo.
Intumwa y’Imana iri gutanga inyigisho zisezera yarategetse ngo mujye mubanira neza abagore banyu, kandi mujye mugisha inama abagore banyu. Mu bisilamu, ihohotera rishingiye ku gitsina no gupyinagaza no kudaha agaciro umugore ni icyaha gikomeye cyane, kuko abagore nibo mpamvu yo kugirango twese ahangaha ku Isi tube turiho, kandi ni nabo batuma sosiyete ibaho, bafite agaciro gakomeye cyane mu bayisilamu abagore tubaha urwego rwa 75% hanyuma umugabo akagira 25%.”
Sheikh Ismail avuga ko abakora ihohoterwa baba bagize amarangamutima y’imibereho y’uyu munsi no kugenda ku byo babona no kutihangana, ariko ko bitagakwiye kubaranga kuko yaba bibiliya na korowani byigisha abantu bubahana, kwihanagana no kwihanganirana.
Mu rwego rwo kurwanya iryo hohoterwa, ngo buri muyobozi w’umusigiti atembera mu ngo ayoboye areba uko zibanye mu rwego rwo kurwanya ihohoterwa n’amakimbirane mu miryango, ni inshingano ze, kandi ngo bisanzwe bikorwa mu iteganyabikorwa ry’uyu muryango mu Rwanda hose. Ikindi bakora ni ukwigisha mu ishuri ryihariye abagiye kubana.
Imwe mu myanzuro yafashwe irimo gushyiraho itsinda ry’abayobozi mu banyamadini bafatanya n’inzego z’ibanze mu kurwanya ihohoterwa rishingiye ku gitsina, gufasha abahuye naryo no gutangira amakuru ku gihe, ndetse bagafatanya gukurikirana ahavuzwe ibibazo by’ihohoterwa.. Hari ugushyira mu iteganyabikorwa byabo gahunda zo gukumira no kurwanya iryo hohoterwa, gufasha abahuye naryo, kubashyiriraho kuri za paruwasi aho kubitaho n’ibindi.
33,686 total views, 2 views today

robotstxt: allowed

filter: keep


text:
Caritas Kigali irashimira ingeri z’abantu batandukanye mu gikorwa bakoze mu Kwezi k’Urukundo n’Impuhwe cyo kwitanga bagafasha abababaye mu mwaka wa 2019 babaha ibyo kurya, imyambaro ndetse n’ibikoresho bitandukanye.
Inkunga yose y’amafaranga yakusanyijwe mu mwaka wa 2019 ingana na miriyoni 28.331.927, hakiyongereyeho ibikorwa by’urukundo bitandukanye byose hamwe ni miriyoni 44442655.
Iyi nkunga yatumye hafashwa abarwayi bari mu bitaro bya Muhima, bagurirwa ubwisungane mu kwivuza bw’amafaranga ibihumbi 300, ndetse n’abagororwa n’imfungwa bari muri Gereza ya Rilima mu karere ka Bugesera hanakorwa ibindi bikorwa byo gufasha abatishoboye.
Abahawe imyambaro bavuga ko bari bambaye ubusa ariko nyuma yo gufashwa mu nkunga yatanzwe n’abakirisitu muri uko kwezi k’Urukundo n’impuhwe babonye icyo bambara.
Uretse imyambaro abahawe ibyo kurya nabo bashima iki gikorwa cyiza cy’uko bazirikanwa n’abantu b’Imana kandi b’umutima mwiza.
Ni naho bahera basabira umugisha abitanze kugira ngo Imana izabakubire inshuro ibihumbi ku byo bigomwe kugira ngo abababaye nabo bagire imibereho myiza.
Narame Marie Gratia umuhuzabikorwa w’ishami ry’imibereho myiza no gufasha avuga ko ibikorwa by’uku kwezi k’Urukundo n’Impuhwe bituma dushyira mu bikorwa ibyo Yezu Kristu yadusabye agira ati “Kuko nashonje mukamfungurira; nagize inyota mumpa icyo kunywa;naje ndi umugenzi murancumbikira; nari ndwaye muransura; nari imbohe muza no kundeba.”
Mu kwezi kandi twese turangiza inshingano dufite yo kwita ku bantu bose batishoboye no gushyigikira iterambere nyaryo kandi ryuzuye (dévelopment intégral de l’homme) ry’ikiremwamuntu binyujijwe mu bikorwa by’ubutabazi, iby’ubuzima n’iby’amajyambere ndetse n’uburezi.
Kugira ngo bigerweho ni uko abantu bakomeza kugira umutima wo gufasha abababaye batanga inkunga zitandukanye zo gufasha mu kwezi k’Urukundo n’impuhwe .
Mu rwego rwo gukomeza kwita ku babaye Caritas Kigali irasaba abantu ko bakomeza ibikorwa byo gufasha ababaye bigomwa icyo bafite cyose nk’uko Imana ibidusaba. Yezu Kristu ati “Nimube abanyampuhwe nk’uko So ari Umunyampuhwe”(Lk 6,36).
Tujye twibuka rya jambo rya Mutagatifu Pawulo ugira ati “Utanga arahirwa kuruta uhabwa”(Intu 20,35).
Nk’abakirisitu kandi bakeneye guhabwa umugisha mu byo bakora ni ugukomeza ibi bikorwa by’urukundo kugirango ikiremwa muntu kirusheho kuva mu kaga kirimo.


text:
Ikigo cy’Abadacogora – Intwari cya Caritas Kigali kita ku bana bo mu muhanda kikajya kubagororera mu kigo giherereye mu karere ka Bugesera ahitwa Nyiragiseke ndetse abandi bakaba bari mu kigo giherereye St Famille n’i Nyamirambo barasaba ko haba ubufatanye na buri wese mu kwita kuri abo bana bo mu muhanda hubahirizwa uburenganzira bwabo.
Intego nyamukuru y’iki kigo ni ugufasha abana bugarijwe n’ibibazo by’umwihariko abana bari mu buzererezi muri Arkidiyosezi ya Kigali no mu gihugu muri rusange.
Mu kwezi ku Ugushyingo 2018 iki kigo cyari gifite abana 138 bitabwaho harimo abahung 87, n’abakobwa 51.
Impamvu nyamukuru buri wese asabwa kwita kuri aba bana ni ukugirango hubahirizwe uburenganzira bwabo ndetse bamwe babashe no gusubizwa mu mashuri kandi babe no mu miryango yabo.
Itegekonshinga rya Repubulika y’u Rwanda ryo mu mwaka wa 2003 nk’uko ryavuguruwe tariki 24 Ukuboza, 2015, cyane cyane mu ngingo yaryo ya 10, 4° rishyira imbere uburinganire n’ubwuzuzanye hagati y’ibitsina byombi, iterambere ry’umuryango no kurinda uburenganzira bw’abana.
Minisiteri y’Uburinganire n’Itarembere ry’Umuryango, ishyize imbere imibereho myiza y’umuryango n’ituze mu bawugize, kurengera uburenganzira bw’abana no gukora ibishoboka byose ngo hatagira ikibahutaza cyangwa kikababangamira.
Abana bagomba kurengerwa mu nyungu zabo kugirango babashe kubaho mu mudendezo nta kibahutaza, niyo mpamvu buri wese agomba kubahiriza uburenganzira bwe. Aha bisaba ubufatanye bwo kwita kuri aba bana bo mu muhanda kugirango ibibazo byabo bikemuke burundu


text:
Igihorihori (fontanelle) ni umwanya uba hagati y’amagufwa agize umutwe w’umwana. Uyu mwanya ugenda wifunga uko amezi agenda ashira nyuma yo kuvuka. Muri iyi nkuru turarebera hamwe ubumenyi butandukanye ku gihorohori cy’umwana.
Umwana wese avukana igihorihori kandi kiba ahantu 4 nubwo aho dukunze kubona ari 2; hari igihorihori cyo mu mutwe hejuru ari na cyo benshi bazi, hakaba ikiba mu mutwe inyuma hakaba n’ikiba mu misaya hagati y’ugutwi n’ijisho n’ikindi kiri ahagana inyuma y’ugutwi.
Igihorihori kimaze iki?
Kigirira akamaro umwana na nyina mu gihe cyo kuvuka. Iyo umwana ari kuvuka, nicyo gituma umutwe we ubasha kwiyegeranya kuko amagufa yo hagati mu mutwe nyine aba atarakomera noneho akabasha kunyura mu nzira anyuramo avuka, nta kibazo.
Si ibyo gusa kandi kuko uko kigenda gifatana nyuma yo kuvuka byerekana byinshi mu mikurire ye, niba akura neza cyangwa nabi.
Ikindi kandi ni uko kigira uruhare rukomeye mu mikurire y’ubwonko bw’umwana.
Bisaba igihe kingana iki ngo igihorihori gifatane?
Nubwo ku bana bose bidafata igihe kingana ariko hari icyo twakita impuzandengo muri rusange:
•Igihorihori cy’inyuma nicyo giterana mbere y’ibindi byose bikaba bitwara amezi hagati ya 2 na 3 nyuma yo kuvuka.
•Icyo hagati y’ijisho n’ugutwi ni cyo gikurikiraho, ku mezi 6 hafi aho.
•Inyuma y’ugutwi giterana hagati y’amezi 6 na 18, gusa akenshi giteranira rimwe n’icyo hagati y’ugutwi n’ijisho.
•Icyo hejuru ni cyo gitinda kuko ni hagati y’amezi 9 na 18 muri rusange gusa hari n’aho bishobora kugera ku mezi 24.
Ibyo kuzirikana
Usanga ababyeyi benshi batinya kuba bakora ku gihorihori ndetse no mu gihe cyo koza umwana bakahabererekera. Nyamara si ngombwa gutinya kuhakora kuko haba hatwikirijwe n’uruhu, ndetse n’igihorihori ubwacyo ni igufa riba ritarakomera.
Icyakora ugomba kwita ku buryo kigenda giterana kuko, uko giterana bifite icyo bisobanuye kinini ku mikurire ye.
Igihorihori gitebeye
•Iyo ukoze aho igihorihori giherereye, ubona gisa n’igitebeyemo, ibyo ni ibisanzwe. Nyamara iyo cyifashe ubwacyo kigatebera ni ikimenyetso cy’uko umwana afite umwuma, umubiri we nta mazi ahagije ufite.
•Bishobora kandi no kuba ikimenyetso cy’uko imirire y’umwana atari myiza, afite indyo-nkene.
•Ikindi kimenyetso kijyana no gutebera kw’igihorihori ni amaso ahenengeye no kunyara gacye ugereranyije n’uko yanyaraga.
•Ibi ubibonye uzihutire kwa muganga.
Igihorihori kibyimbye
Ubusanzwe iyo umwana ari kurira, igihorihori cye kirabyimba ariko iyo acecetse kirongera kigasubira mu mwanya wacyo. Nyamara nubona kibyimbye mu bihe bisanzwe, ntigisubire mu mwanya wacyo, ni ikimenyetso cy’indwara nko kuba ubwonko bwabyimbyemo amazi, cyangwa hari mikorobi runaka yamugiyemo. Niba biherekejwe no kurira no kugira umuriro mwinshi, ni byiza guhita umujyana kwa muganga
Source:umutihealth.com
[email protected]


text:
Iri ni ijambo ry’Imana, Mwarimu Nzaramba Jean paul yavugiye mu gitaramo "Ibyo ntunze Live concert" yabereye muri Selena Hotel kuwa 02 Nzer, 2018i.
1 Petero 2:9-10 “Ariko mwebweho muri ubwoko bwatoranijwe, abatambyi b’ubwami, ishyanga ryera n’abantu Imana yaronse, kugira ngo mwamamaze ishimwe ry’Iyabahamagaye, ikabakura mu mwijima ikabageza mu mucyo wayo w’itangaza. Kera ntimwari ubwoko ariko none muri ubwoko bw’Imana. Kera ntimurakababarirwa ariko none mwarababariwe.”
Matayo5:13-16: “Muri umunyu w’isi. Mbese umunyu nukayuka uzaryoshywa n’iki? Nta cyo uba ukimaze keretse kujugunywa hanze, abantu bakawukandagira. “Muri umucyo w’isi. Umudugudu wubatswe ku mpinga y’umusozi ntubasha kwihisha. Nta bakongeza itabaza ngo baritwikirize intonga, ahubwo barishyira ku gitereko cyaryo rikamurikira abari mu nzu bose. 16 Abe ari ko umucyo wanyu ubonekera imbere y’abantu, kugira ngo babone imirimo yanyu myiza, bahereko bahimbaze So wo mu ijuru.”
Abakorosayi 3:17 “Kandi icyo muzavuga cyose n’ibyo muzakora, mujye mubikora byose mu izina ry’Umwami Yesu, mushima Imana Data wa twese ku bw’uwo.”
Itorero rya Yesu ritandukanye n’idini, hari inshingano umwami Yesu yahaye itorero. Abantu baba mu madini natandukanye ariko muri yo harimo itorero ry’umwami Yesu. Yesu yahamagaye Petero kandi petero yabonye ibintu bikomeye kuri Yesu kuko yari intumwa ye.
Petero yavuze ibintu bikomeye.
• Muri ubwoko bwatoranyijwe
• Muri abatambyi w’umwami
• Muri ishyanga ryera
• Muri abantu Imana yatoranyije kugirango mwamamaze ishimwe ryiyabahamagaye
• Ibakuye mu mwijima ibageza mu mucyo w’itangaza
• Kera ntimwari ubwoko ariko none muri ubwoko bw’Imana
• Mwari mutarababrirwa ariko mwarababariwe
Abo bantu batuye he ? abo babahe ? batuye mu isi , isi ishobora kutabamenya, isi ishobora no kubasuzugura, ni intumwa za Yesu , bagaze mu cyimbo cya kiristo , bafite ubutumwa bwa krisito, barimo baravuga nk’ibyo krisito yakivugira, bakora nk’ibyo krisito yakikorera, bahagaze mu mwanya we, abo bavuye mu bandi ni ubwoko butuye ukwabwo. Abo muri miriyari zirenga 7 zituye isi abamwemeye bakizera izina rye yabahaye ubushobozi bwo kwitwa abana b’Imana. Abo ntibabya we n’umubiri , ntibabyawe n’ubushake bw’umugabo n’umugore , abo babyawe n’Imana. Barihariye, batandukanye n’abandi. Abo nibo petero yavuze.
Aho utuye n’aho ukorera inshingano ufite ni izo kuba umunyu w’isi. Bibiliya yavuzengo umunyu nukayuka bawushyira hasi bakawukandagira, ntacyo uba ukimaze. Bibiliya yavuzengo muri umucyo w’isi, yababwiye ngo mu meze nk’umudugudu wubatse ku mpinga y’umusozi , uko niko itorero rimeze. Usohotse hanze ushobora kubona umusozi wa mot Kigali cyangwa Jali, niko itorero rimeze rigaragarira bose, ntiryihisha. Aho tuba aho dutuye tumeze nk’umudugudu wubatse ku mpinga y’umusozi. Kandi tumeze nk’amatabaza , ntawatwikiriza itabaza intonga. Ushyize itara ho inkangara ntiryamurika. Abo bantu ibyo bakora byose babikora mu izina ry’Umwami Yesu, muri bo ntakizira kirimo.
Mu madini hashobora kubonekamo intambara, ubusambanyi, amatiku, hashobora kuboneka abangana , abarwana, mu idini ibyo byaha birimo ariko itorero rya kirisito rirera risa n’umwami waryo, umushumba waryo w’ukuri ni Yesu krisito, ababa mu iterero ntibarebera ku wundi, Yesu niwe cyitegererezo, bagenda nkuko krisito agenda, icyo bakoze cyose bagikora mu izina ry’umwami wabo Yesu krisito.
Abarwaniye amafaranga n’abandi bose baterana ingumi ibyo byose biba mu madini,abarwana, abasambana,abiba, abakubita abagore, abatagandukira abagabo abo bose ni abanyedini. Itorero ryubaha umwami waryo. Ntibakurikira inyungu zibatandukanya n’umwami wabo.
Cya ki jambo ujya uvuga ujye ubanza urebe ko ukivuze mu izina rya Yesu, hanyuma uzakireke kuko icyo tuvuze cyose , icyo dukoze cyose tugikoraga mu izina rya Yesu. Ukwiye kwambara mu izina ry’umwami, ukarya mu izina ry’umwami,ugacuruza mu izina ry’umwami , ukwiye kubikora nkuko Yesu yabikora. Niwandika fagitire uyandike mu izina ry’umwami Yesu, niba wayishyiramo amanyanga ntabwo Yesu akora amanyanga. Abayobora matorero bakwiye kuyobora mu izina ry’umwami Yesu, mukwiye kubikora nkuko Yesu yabikora. Utayoboye nkuko yesu abishaka waba ubaye ambasaderi wikindi kintu.
Iyo umbwiye ko ufite krisito uba umbwiye ko ufite imbaraga zikomeye muri wowe. Iyo kirisito akurimo ntakundi kwifuza, ntakundi kurarikira wifuza ibyo mu ijuru.


text:
Pretoriya – Itorero rya mbere rya satani ryatangijwe muri Gashyantare uyu mwaka ryanditswe muri Afurika yepfo.
Inshingano z’iryo torero ngo ni ukwigisha rubanda bakamenya shitani n’idini rye no gukemura imyumvire itari yo ku bijyanye n’imigenzo ya Satani ndetse no koroshya icyo bita ‘ubwoba bwa satani’.
Umwe mu bashinze itorero rya Satani muri Afurika y’Epfo, Riaan Swiegelaar, avuga ko kwiyandikisha bimaze imyaka 4, ariko ubu akaba aribwo bamaze guhabwa ibyangobwa byose ndetse bakaba bemerewe gukora kumugaragaro nkandi madini yose.
Iri torero rifite abashumba 7 bahagarariye Shina muri afurika y’epfo ndetse bakaba bifuza gukwirakwiza idini ryabo mubice bitandukanye by’isi.
Ubwo yaganiraga na Radio yo muri iki gihugu, Riaan Swiegelar yagize ati: “Igihe namenyaga njyenyine satani, ntabwo mu by’ukuri byari umuryango wateguwe. Kandi nta bahagarariwe ku buryo nagombaga gushaka inzira, mu mwijima, kugira ngo mvuge, kugeza mpuye na bagenzi bacu ba satani kandi twabaye abantu bafitanye isano rya bugufi. Ni ngombwa rero kugira itsinda ryumvikana na filozofiya kandi dushobora guhura ”.
Ku bwa Swieglar, wakuriye mu muryango ukomeye wa gikirisitu wo mu rwego rwo hejuru “filozofiya nyamukuru ya Shitani ni ubwenge bwanduye kandi ubaho utarangwamo icyaha cyatewe n’andi madini biturutse ku bushake bwa muntu”.
Swieglar avuga ko umuryango we utagira inzika kandi ko yemeye amahitamo ye.
Ku mbuga nkoranyambaga, Abanyafurika y’Epfo benshi bagaragaje ubwoba, mu gihe abandi benshi bagaragaje ibyishimp, bavuga ko ari intsinzi y’ubwisanzure bwo gusenga.
Afurika y’Epfo ni repubulika ivugako igamije guharanira ubwisanzure kuri bose. Nyamara, iki gitekerezo gikunze kutumvikana neza.
Umuturanyi w’iki gihugu Zimbabwe afite ingingo yihariye mu itegeko nshinga ryayo ituma gusenga satani bitemewe. Mu bihe byashize, igihugu cyari gifite amategeko yatumaga ubupfumu butemewe – igikorwa cyo guhashya abarozi cyatumaga bitemewe kwishora mu bikorwa bisanzwe bifitanye isano n’ubupfumu, kandi bigatuma umuntu wese wiyita umurozi bitemewe.
Ariko, mugihe amategeko yubupfumu yakuweho, itegeko rya satani ryagumyeho, abashaka kuyisenga bakabikora kumugaragaro.
Ntabwo byumvikana niba Itorero rya Satani muri Afurika yepfo rizabasha kuzamura abayoboke, no kwaguka no mu bindi bihugu.
Tanga Igitekerezo ukoresheje Facebook


text:
Korali Ukuboko kw’Iburyo yamamaye mu ndirimbo ikidendezi,Ibyiringiro by’Ubuzima, imitima yacu, imirimo, Kuro n’izindi yamaze gushyira hanze indirimbo bise ‘’SI KU KIDENDEZI GUSA’’ifitanye isano n’iyakunzwe cyane kugeza ubu yiswe ‘’ IKIDENDEZI’’imaze kurebwa n’abayingayinga ibihumi 800 ku rubuga rwa Youtube, iyi ndirimbo nshya ikomeje gukundwa n’abantu benshi ije mu gihe iyi korali irimo yitegura igitaramo dore ko yamaze gusohora integuza (Save the date) y’’igihe igitaramo kizabera naho kizabera ikazafatanya na korali Jehovajire yo muri Kaminuza yigenga ya Kigali ndetse n’abandi bahanzi bataramenyekana.
Iyi ndirimbo ‘’Si ku kidendezi gusa’’ ije ikurikirwa n’izindi ndirimbo zakunzwe cyane harimo Ibyiringiro by’ubuzima imaze kurebwa na hafi ibihumbi maganatanu kuri Yutubi, Kuro, Imirimo, Imitima Yacu,..indirimbo zahinduye imitima ya benshi .
Mu kiganiro gito, umunyamakuru w’Isezerano.com yagiranye na Dirija wa korali Ukuboko Kw’Iburyo amubaza ku itandukaniro ry’indirimbo Ikidendezi na si Ku Kidendezi bwana Ndagiro Eric yadutangarije muri aya magambo ‘’ oh Si Ku kidendezi Gusa ni suite (urukurikirane) y’ikidendezi Imana yaduhaye ubu butumwa itubwira ko Atari ku kidendezi gusa ahubwo ko igikora (Imana) n’ahandi hose mu magambo make nicyo twashatse kwibutsa abantu ndetse Imana ikitwibutsa’’.
Korali Ukuboko Kw’Iburyo imaze kumenyekana bidasubirwaho mu gihugu cy’u Rwada yatangiye umurimo w’Imana mu 1989 mu cyumba cy’amasengesho cy’umudugudu wa Kimihurura mu Ngoma kwa Pastor Rutamuhana Claude. Icyo gihe iyi korale yari iy’abana. Abenshi muri yo babaga ari abana b’abakozi b’Imana n’abakirisitu ba bugufi. Nyuma y’imyaka itatu (Mu 1992) nibwo cya cyumba cyaje kwimukira mu Gatenga gihinduka umudugudu wa Gatenga akaba ari nacyo cyicaro cy’Itorero rya Gatenga na n’ubu: mu mudugudu wa Cyeza mu Kagari ka Nyanza mu Murenge wa Gatenga. Iyi korali yakomeje gukora umurimo w’Imana na nubu yagiye imenyekana mu ndirimbo zitandukanye nka Ikidendezi, Ibyiringiro by’Ubuzima, Imitima Yacu, Imirimo, Kuro n’izindi kuri ubu ifite alubumu 2 z’amajwi n’izamashusho (Audio Visuelles) mu kwezi kwa cumi n’abiri uyu mwaka wa 2019 irashyira hanze alubum ya 3 yise ‘’Ikidendezi’’.


text:
Ababiligi bahaye ubwigenge abatari babukeneye – Pasiteri Ezra Mpyisi
Pastor Ezra Mpyisi wo mu itorero ry’Abadivantisiti b’Umunsi wa Karindwi, avuga ko ubwo Ababiligi bahaga ubwigenge Abanyarwanda mu 1962, ngo babuhaye abatari babukeneye.
Ni mu kiganiro kirekire Pastor Ezra Mpyisi w’imyaka 99 yashyize kuri shene ye bwite ya YouTube, aho yifuje kuvugira amateka azi uko yagenze imbona nkubone kuko yayabayemo, bityo abatayazi bakayamenya, abayagoreka nkana akabavuguruza.
Avuga ku bwigenge bw’u Rwanda mu 1962 nyuma y’uko Ingoma ya Cyami yarimaze imyaka ibiri ihiritswe (1959), Pastor Mpyisi aragira ati:
“Nyuma y’uko umwami Rudahigwa atanze (1959) Kigeri agahungira muri Amerika, abavugaga ko badashaka ubwigenge babwiye Ababiligi bati turashaka kwigumira uko mwadutegekaga ariko mudufashe kwica Umututsi ubundi dutegekane kugeza aho muzashakira…ni ukuri niko Kayibanda yavugaga n’abe! Ibintu bigiye gupfa, ubwigenge babutanze babuha abongabo…ababurwaniye barapfuye abandi barabaye impunzi…
Mu 1959 ni bwo umwami Rudahigwa yatanze duhinduka impunzi dutyo, na Kigeri nawe ahinduka impunzi. Twari twaramwimitse ariko ntiyategetse. Ni uko ubwigenge buratangwa ariko buhabwa abatarabushakaga babufata nabi”
Pastor Mpyisi akomeza avuga ko iryo ari kosa Umuryango w’Abibumye wakoze, kuko mbere y’ubwigenge wari wabanje kwizeza Abanyarwanda ko uzabanza ugacyura impunzi ukabona gusaba Ababiligi guha u Rwanda ubwigenge.
Icyo gihe Grégoire Kayibanda warumaze kuba Perezida wa repubulika ya mbere, Pastor Mpyisi avuga ko Umuryango w’Abibumbye wamuhamagaye ukamubwira ko ushaka kumuha ubwigenge.
Mpyisi ati: “Ariko Kayibanda nawe babumuha mu buryo bwo guhana Ababiligi bari bagifite ubutegetsi, bukeye LONI ihamagara Kayibanda warugitegekana n’Ababiligi, bati turashaka kuguha ubwigenge; wawundi (Kayibanda) wavugaga ngo ntabwo ashaka ubwigenge bazategeke kugeza aho bashakiye ntibamuhamagarana n’Ababiligi, bamuhamagara wenyine – ubwigenge buraryoshye – Kayibanda ati nimubumpe, arahinduye icyo yangaga aracyakiriye.”
Nk’uko Pastor Mpyisi abivuga, umukoloni w’Umubiligi witwa Jean-Paul Harroy icyo gihe ngo yarari i Bujumbura (Burundi), agiye kumva yumva Kayibanda yatangaje ubwigenge i Kigali.
Mpyisi ati: “Ubwo Harroy afata kajugujugu aragaruka abaza Kayibanda ati niko sha ni ibi twasezeranye? Undi nawe ati jya kubaza LONI niba narabibasabye, barantumiye bati akira, najyaga se kuvuga iki ko ndi umunyarwanda?”
Icyo gihe kuba Umuryango w’Abibumbye warahamagaye Kayibanda wenyine ugaha u Rwanda ubwigenge nta Mubiligi uhari, Pastor Mpyisi avuga ko ari igihano Imana yahaye Umubiligi.
Mpyisi ati: “Ni igihano Imana yashatse guha Umubiligi wemeye kwica Umutusti agashyiraho Umuhutu, undi nawe akamwigaranzura. Ni uko Harroy areba Kayibanda arashoberwa aragenda ahambira utwe arataha, ubwigenge buboneka butyo! Hanyuma Inkotanyi ziraza, ariko ntizarwanye n’Umubiligi, ahubwo ni Umunyarwanda warwanye n’Umunyarwanda, none Inkotanyi na n’ubu ziracyakurikiye bwa bwigenge bwa bose, ya mbaga y’inyabutatu ijya mbere.”
Ibitekerezo ( 1 )
Noneho ni ONU yaduhaye ubwigenge...kuko nubundi uRwanda n.Uburundi byari byararagijwe ububiligi nayo...c.est normale


text:
Duherutse kubagezaho impamvu zitandukanye umuntu atari akwiye gushingiraho agiye gushaka, imwe muri zo twasanzemo ibikomere. Hari ubwo habaho gukomereka bamwe bagahitamo kutazashaka,bakumva aribyo byabahesha amahoro. Ariko se wigeze umenya impamvu gushaka ari ngombwa? Ni byiza hashingiye kuri izi ngingo:
Kubera umugambi w’Imana
Ntakabuza ko iyi ariyo mpamvu y’ingenzi mu zindi zose. Imana niyo yashyizeho gushyingiranwa kandi nta muntu uyirusha kubimenya neza. Icyo dukwiye gushyira imbere ni ukumvira umugambi w’Imana muri byose harimo guhitamo uwo muzabana.
Abateganya kurushinga bakwiye gufata umwanya uhagije bagasenga kugirango bahishurirwe umugambi w’Imana n’ubwenge buyiturutseho. Iyo Imana iguhamagariye gushaka iba ishaka ko ubana n’umuntu muzubakana urugo rushingiye ku rukundo kandi rushyira imbere Kristo.
Ikibazo gikunze kubaho kubagiye gushyingiranwa ni uko baba batarahishuriwe icyo Imana yabagambiriyeho , kwegera Imana muburyo bw’amasengesho ni ingingo itsinda benshi. Nyamara ntayindi nzira usibye kubanza gusaba Imana ikaguhishurira Umugambi yakuremeye gusohoza ku isi, Nibwo izanaguhishurira uwo muzabana arinawe uzagufasha gushyira mu bikorwa wa mugambi Imana yakuremeye.
Kugaragariza undi muntu urukundo rw’Imana
Urushako ni ishusho yerekana urukundo Imana ikunda abantu n’urukundo Kristo akunda itorero. Urukundo rw’Imana, cyangwa agape ni urukundo rwa mbere, urukundo rw’umwimerere kandi ruhebuje rukomokaho ubundi bwoko bwose bw’urukundo.Rwitwa urukundo Imana yakunze abantu rutagize icyo rushingiyeho (Abaroma. 5:8) . Muri kamere yayo, Imana yahisemo kudukunda nubwo ntacyo dufite cyashoboraga kuyikururira kudukunda. Urushako rero ni inzira nziza abashakanye bagaragarizamo urukundo rw’Imana. Impano Imana yahaye abantu.
Kugaragariza urukundo rwawe undi muntu
Urukundo rwa mbere ni agape arirwo Imana yakunze abantu. Gushyingiranwa bigomba kandi kwerekana urukundo hagati y’umugabo n’umugore. Urukundo rw’abashakanye rurimo ikintu cyitwa ‘Phileo’, igitekerezo cy’ikigiriki cyumvikana neza nk ’urukundo rwuje urukundo." Abagabo n’abagore bagomba kugirana ubwuzu no gukundana. Umubano w’abashakanye urangwa kandi na ‘Eros’ , arirwo rukundo rw’umubiri, cyangwa igitsina. Inkundo zose zikwiye gushingira ku rukundo rw’Imana agape
Guhaza ubushake bw’imibonano mpuzabitsina mu buryo bwubahisha Imana
Icyifuzo cy’imibonano mpuzabitsina cyagenwe n’Imana kandi gikwiye gukorwa mu mwanya wacyo. Gukora imibonano mpuzabitsina mu buryo butemewe ni ukuvuga hatabayeho gushyingiranwwa ni icyaha imbere y’Imana.Aha abakiri ingaragu basabwa kwegera Imana cyane mu buryo bwo gusenga no kwiyiriza ubusa, bagatsinda irari ry’ubusambanyi, kandi bakiga ubuzima bwo kwirinda, Bagategereza igihe cyagenwe n’Imana nkuko Paul yabivuze (1 Abakorinto 7: 1-5, 8-9)
Gushyiraho umuryango
Kugira abana ni gahunda Imana yifuje, birashoboka ko ari cyo kintu cy’ibanze, cyangwa gishyirwa mu bindi by’ifuzo by’urushako. Impavu y’ibi ni uko hari imiryango itagira abana bitewe n’impamvu zitandukanye.Abana ni umugisha ukomeye cyane ku bashakanye kuko bigaragaza iterambere n’umusaruro kubaba barashakanye. Zaburi 127:3-5 hagira hati “ Dore abana ni umwandu uturuka ku Witeka, Imbuto z’inda nizo ngororano atanga. Nk’uko imyambi yo muntoki z’intwari iri, niko abana bo mubusore bamera.Hahirwa ufite ikirimba kibuzuye, Abameze batyo ntibazakorwa n’isoni, Uko bazavuganira n’abanzi babo mu marembo” . Ntabundi buryo rero bwo kubona uyu munezero bisaba gushyingirwa bishingiye ku Mana.
Ubusabane
Icyifuzo cyo gusabana ni impamvu ikwiye yo gushaka. Umuntu wese akeneye inshuti magara mu buzima bwe. Nibyo birashoboka ko ushobora kudakora ubukwe, ukagirana ubusabane n’abandi, Ariko ubusabane buba hagati y’umugabo n’umugore burahebuje, kandi ni ubusabane buhesha ingororano muri urwo rugo. Abantu ni ibiremwa mbonezamubano, byaremewe kwishima no gutera imbere m’ubufatanye. Umugabo agomba kuba inshuti magara y’umugore n’umugore bikaba uko. (Mu Itangiriro 2: 21-24) havuga mu buryo butangaje uko Imana Yatangije umushinga wogushakana hagati y’umugabo n’umugore , Niho hagaragarira ubusabane bukomeye Imana yashyize hagati yabo.
Gusangizanya byose n’undi muntu
Hariho ukuri kwinshi mu mvugo ya kera ivuga ko iyo dusangije umubabaro wacu undi muntu, uwo mubabaro ugabanukamo kabiri kandi, Iyo dusangije umunezero wacu undi muntu, uwo munezero wikuba kabiri. Ibibazo n’ibihe bigoye ducamo mu buzima bwacu biroroshye kubyihanganira mugihe dufite uwo twashakanye tukabimusangiza. Ibyishimo byacu biragwira iyo dufite mugenzi wacu tubisangiza. Urukundo rwubaha Imana rukururira umugabo n’umugore hamwe.
Icyifuzo cyo gusangira ibintu byose.
Gukorera hamwe kugirango hahazwe kwifuza kwa buri wese umuntu wese yavutse afite ibyo akeneye haba ku mubiri, mu bitekerezo, amarangamutima, n’uburyo bw’umwuka. Hakenewe ibiryo, amazi, imyambaro, aho kuryama; umutekano n’amahoro yo mu mutima; gukenera kwigobotora ubwoba; ubwiza; gukenera amahoro no gusabana n’Imana. Urusahako rero ni uburyo bwiza kugirango umugore n’umugabo bafatanye kugera kubyo buri wese akeneye ku wundi.
Kuzamura ubushobozi bwa buri muntu
Mu rwego rwo kongera ubushobozi,abashakanye bombi biyemeza gufashanya kugera kubyo bashoboye byose. Ni byiza kugira Icyifuzo cyo gufasha umuntu ukunda cyane kuba icyo aricyo no kongera ubushobozi bwe. Hamwe no gufatanya abashakanye baterana inkunga mu kuzamura nagusengerana,kurengerana,guhumurizanya, no kuzuzanya muri byose.
Kuzamura imikurire yo mu mwuka
Kubera ko urushako rwaturutse ku Mana, Yifuje ko abizera, umugabo n’umugore bombi bagomba guhora bashishikarizanya gukura mu buryo bw’umwuka. Bakwiye gusengera hamwe, gusoma no kuganira ku Byanditswe byera barihamwe. Kandi twibuke ko buri wese azabazwa na Kristo urugendo rwe rwo mu mwuka yagezeho n’icyo byamumariye. Mubyukuri, "umugabo ni umutwe w’umugore, Akaba umutware we nkuko Kristo ari umutwe w’Itorero" akaba umutware waryo (Abefeso 5: 23a).
Impamvu 10 ukwiye gushingiraho ushaka
VIDEO
[email protected]
Source:
www.Monroeglobal.com


text:
Uko Abanyarwanda bishakiye ibisubizo kugira ngo igihugu gitere imbere
Abanyarwanda bazwiho amateka yo kureba kure bakishakira ibisubizo ku bibazo baba bafite, aha umuntu yavuga nka Gacaca yo hambere yarangwaga no kwicara hamwe bagakemura ibibazo byabaga biri hagati yabo. Uyu muco mwiza ndetse n’iyindi bikubiye mu gitabo cyiswe ‘Home-Grown Solutions’, a legacy to generations in Africa, cyamuritswe n’abarimu bo muri kaminuza.
Prof Deo Mbonyinkebe na Prof Tharcisse Gatwa, bigisha mu ishuri ry’abaporotesitanti riri i Huye (PIASS)bamuritse igitabo gikubiyemo uko Abanyarwanda bishakiye ibisubizo kugira ngo igihugu gitere imbere, bumva ko urugero rw’ibyagezweho rwakangura n’abandi bakagendera muri uwo mujyo wo guhanga ibishya bikemura byinshi.
Nkuko bigaragazwa n’iri zina ‘Home-Grown Solutions’, a legacy to generations in Africa, iki gitabo cyanditse mu cyongereza. Bemeza ko gikubiyemo indangaciro zinyuranye z’Abanyarwanda zituma bagira ubumwe, bagakorera hamwe bityo bakiteza imbere bakanateza imbere igihugu, ngo bikaba ari ibintu byo gukomeza guha agaciro, nkuko babigarutseho kuri uyu wa gatanu tariki 19 Nyakanga 2019, mu gikorwa cyo kukimurika.
Izo bagarutseho ni Inkiko gacaca, umuganda, gahunda ya girinka, ubudehe,imihigo, itorero, ndi Umunyarwnada, umushyikirano n’ibindi.
Bemeza ko banditse iki gitabo bashaka kugaragaza imbaraga Abanyarwanda bakoresheje bishakira ibisubizo by’ibibazo igihugu cyari gifite kuva Jenoside yakorewe Abatutsi mu 1994 yahagarikwa.
Prof Gatwa ati “Twahereye ku bitekerezo byavuye mu mishyikirano yo mu Rugwiro mu 1998-1999, aho yari igamije kureba uko Abanyarwanda bakongera bakicarana nk’abavandimwe bakareba icyakorwa ngo bubake igihugu gifite ahazaza heza. Byagenderaga rero ku bitekerezo by’abaturage bifuzaga kubona ibisubizo”.
Akomeza avuga ko nk’inkiko gaca ari uburyo bwiza Abanyarwanda bakoresheje, butuma mu gihe gito hacibwa imanza zisaga miliyoni ebyiri zijyanye n’ibyaha byakozwe muri Jenoside yakorewe abatutsi. Asaba ko izo ndangagaciro zikomeza kwitabwaho.
Ati “Twagendeye rero ku byo Perezida wa Repuburika akunda kuvuga ngo abantu bishakire ibisubizo, tubona ko hari icyo byagezeho twakwishimira, ni ko kubyandika ngo bizabere urugero abandi”.
Ikindi bari bagamij ngo ni ugukangurira abanyarwanda gukomeza gukora ubushakashatsi ngo havumburwe ibindi byazamura ubukungu bw’igihugu ngo gikomeze inzira yo kwibohora ubukene.
Ku ruhande rwa leta y’u Rwanda, umuyobozi ukuriye ishami ry’ubushakashatsi muri Minisiteri y’Uburezi Dr Marie Christine Gasingirwa avuga ko iki gitabo gifitiye akamaro abanyarwanda kuko cyerekana ko bagomba kwikemurira ibibazo bahereye ku byo bafite. Aha atanga ingero ahereye ku mugani w’abanyarwanda ugira uti “utaragira icumu rye ntahorera se’.
Ati “Ibi bidukangurira guhera ku byo twifitiye hafi yacu kugira ngo tubone ibisubizo by’ibibazo dufite, nk’uko baca umugani ngo ‘utaragira icumu rye ntahorera se’.”
Akomeza agira ati” Tugomba rero guhera ku byo dufite, bigatuma noneho tureba kure bityo tukabona uko twubaka ejo heza hazaza, cyane ko nk’ubu turimo kwihatira guhanga udushya”.
Abashaka iki gitabo cyanditswe n’aba barimu bifashishije abandi bantu batandukanye, bagisanga mu nzu zigurisha ibitaho hirya no hino mu gihugu. Bakangurira urubyiruko kureba ibigikubiyemo bakabyigiraho. Ku bijyanye n’igiciro; kiragurwa amafaranga y’u Rwanda ibihumbi 15.
Ntakirutimana Deus


text:
Handball: Bagirishya yizera ko amahugurwa arimo guhabwa abarimu azatanga umusaruro
Yanditswe na NKOMEJE GUILLAUME
Kuva tariki 1-5 Werurwe 2018, harimo kuba amahugurwa y’abarimu ba siporo “Animateur” b’ibigo by’amashuri bitandukanye bateguriwe n’ishyirahamwe ry’umukino wa Handball mu Rwanda “FERWAHAND” ku bufatanye na Minisiteri y’Umuco na Siporo “MINISPOC”.
Aya mahugurwa yitabiriwe n’abagera kuri 26 yateguwe mu mushinga wiswe “Handball at School” yatangiriye mu gice y’Amajyepfo akaba abera muri GSO Butare.
Bagirishya ufite inararibonye mu mukino wa Handball mu Rwanda akaba ari na we utanga aya mahugurwa avuga ko agamije guha abarimu ba siporo ubumenyi bw’ibanze bw’uyu mukino bukenewe kugira ngo babashe, kumenya no gutoranya abafite impano ndetse no kubateza imbere.
Bagirishya usanzwe ari umutoza wa APR HBC yizera ko mu gihe aba barimu bazaba bakomezanyije inyota n’ishyaka bagaragaje muri aya mahugurwa nta kabuza bazagira byinshi bafasha mu iterambere ry’umukino wa Handball mu Rwanda.
Atangaza ko aba barimu bari mu bazagira uruhare mu gutoranya abakinnyi bakiri bato bafite impano z’umukino wa Handball bityo bashobora no kuzagaragara mu ikipe y’igihugu mu gihe kiri imbere.
Perezida wa FERWAHAND, Utabarutse Theogene ubwo yabasuraga anareba amasomo bahabwa yashimiye abitabiriye aya mahugurwa ku bw’umurava bagaragaje ko ari yo ntambwe bateye mu guteza imbere umukino wa Handball mu Rwanda.
Abitabiriye aya mahugurwa yo mu gice cy’Amajyepfo, baturutse mu turere dutandukanye turimo Nyamasheke, Rusizi, Nyamagabe, Nyaruguru, Huye, Gisagara na Nyanza .
Aya mahugurwa azakorwa mu gihugu hose, biteganyijwe ko nuyu munsi ku wa Mbere tariki 05 Werurwe 2018, bazayakomereza mu Burasirazuba akabera i Rwamagana muri Gs St Aloys, bazakurikizeho mu Majyarugu i Musanze bazayasoreze i Burengerazuba mu Karere ka Karongi.


text:
Indwara ya koronavirusi yandura ku buryo bwihuse, cyane cyane aho abantu bateraniye ari benshi binyuze mu matembabuzi aturuka mu guhumeka, gukorora, kwitsamura cyangwa guhana ibiganza n’uwayanduye.
Gukaraba intoki inshuro nyinshi ukoresheje amazi meza n'isabune cyangwa alukoro yagenewe gusukura intoki.
Kwirinda gukororera cyangwa kwitsamurira iruhande rw’abandi bantu kandi ukibuka gukoresha agatambaro.
Kwirinda kwikora ku munwa, ku mazuru no ku maso mu gihe cyose utakarabye intoki n’amazi meza n’isabune.
Kwirinda kuramukanya abantu bahana ibiganza cyangwa bahoberana.
Kwirinda kwegera abandi igihe cyose warwaye ibicurane, inkorora cyangwa ufite umuriro mwinshi, ukibuka no gukoresha agapfukamunwa.
Kwirinda kujya ahantu hateraniye abantu benshi.
Kugabanya ingendo zitari ngombwa.
Kwihutira guhamagara inomero itishyurwa 114 igihe ufite ibi bimenyetso: ibicurane, umuriromwinshi, umunaniro ukabije, inkorora ijyana no kubabara mu muhogo, kudahumeka neza.


text:
Ubwo hatagiraga ku mugaragaro imurika bikorwa ku bworozi bw’inkoko abaryitabiriya bahakuye amasomo menshi ku bworozi bwa kijyambere rikazamara iminsi ibiri kuva taliki ya 4 kugeza taliki ya 5 z’uku kwezi k’Ukwakira.
Bamwe mu bitabiriye iryo murikagurishwa ry’inkoko bavuga ko bungukiye byinshi muri iri murikabikorwa ,kandi ijyari cyabazanye bari baje kureba uburyo ahandi bororora kijyambere bakoresheje tekinologi ,bakaba banyuzwe nibyo babonye banahakura isomo.
Umwe mu baganiriye na Rwandadailynews yagize ati” mu byukuri ntago narinzi uburyo inkoko zitunganywa cyane iz’inyama,hakoreshejwe imashini izibaga ,ikindi ku bworozi bw’inkoko z’amagi nabonye ibiribwa ,imiti ndetse n’ubundi buryo bwo kuzorora mu rwego rwo gutanga umusaruro nkaba mpakuye ubumenyi bwinshi kuko nabonye ahandi uburyo borora inkoko.”
Dr Evariste Manirahaba wo muri Uzima Chicken yagiriye inama abashaka korora ko batakwiriye kurebera kubandi ahubwo bagomba kubikora babikunze,kandi mbere yo kurora inkoko bakamenya ubwoko bw’inkoko bagomba korora ubwaribwo .
Yagize ati” ikintu cya mbere ugomba kubanza kureba isoko,ese nzorora inkoko z’inyama cyangwa izitera amagi,imbogamizi ushobora guhura nazo,ukamenya izo ugomba korora ,kuko gukora business bisaba gufata ingaruraka runaka.”
Ku ruhande rw’abanyamahanga baje ku murika ibyo bakora bavuze ko mu byukuri u Rwanda ari igihugu cyiza ,kandi ko kiri hagati y’ibindi bihugu byoroshye kuba nabyo byaza kureba ibyo bazanye kumurika,banongeraho ko u Rwanda ari igihugu kiri gutera imbere.
Nk’uko byasobanuwe na Dr Theogene Rutagwenda umuyobozi mukuru ushinzwe iterambere ry’ubworozi muri minisiteri y’ubuhinzi n’ubworozi PoultryaFRICA2017 igizwe n’ibice bitatu,harimo imurika bikorwa rya tekinologi ryifashishwa mu bworozi bw’inkoko harimo kandi igice cya kabiri cy’inama irimo inzobere zigaragaza uko ibintu bikorwa neza mu bworozi bw’inkoko, igice cya gatatu ni leadership conference ,iki gikorwa kikazamara iminsi ibiri kikaba kibera muri convention center.
Reba Amafoto
Photo Credits: MukuBernardPhotography


text:
Karoti ibarizwa mu bwoko bw’imboga, ikaba ikiribwa cy’ingirakamaro ku bana ndetse n’abakuru kuko ifasha umubiri kumererwa neza habai, mu mikurire, yongera ubwirinzi bw’umubiri, karoti ifasha urwungano ngogozi gukora neza, si ibyo gusa ahubwo yunganira n’ubwonko kunoza imikorere yabwo.
Mu rwego rwo kubungabunga ubuzima buzira umuze, ni ngombwa nibura kurya karoti buri munsi, yaba ari ukuyirya itetse cyangwa kuyihekenya kuko yuzuyemo intungamubiri umubiri wacu ukenera.
Karoti ifasha umubiri mu buryo bukurikira:
Karoti ifasha umusatsi kugubwa neza: bitewe n’uko karoti ikungahaye kuri vitamine A, kuyirya bigira umumaro ntagereranywa mu gukuza umusatsi, kuwuha ireme, kuwurinda gupfuka n’ibindi.
Karoti ifasha urwungano ngogozi mu kunoza umurimo warwo: mu gihe habayeho indwara ya diarrhe, bisobanuye ko igikorwa cy’igogora kitagenze neza, kurya karoti ni umuti w’ako kanya ariko biba byiza cyane kuyihekenya.
Karoti kandi ni ingenzi ku menyo: iyo umuntu arya karoti inshuro nyinshi bituma agira amenyo akomeye, ikindi kandi karoti irwanya indwara z’amenyo n’izindi microbe izo ari zose zibasira mu kanwa.
Karoti ivura uburwayi bw’igifu: ku bantu bakunda kurwara igifu bagirwa inama yo gukamura umutobe wa karoti bakawunywa kuko womora udusebe two mu gifu.
Karoti ifasha umubiri gukora amaraso ndetse n’abasirikare: karoti ikungahaye kuri vitamine A iyi vitamine ijya mu mwijima igakora amaraso umubiri ukeneye ndetse ikunganira mu gukora abasirikare bashinzwe kurwanya ikintu cyose cyava hanze kigamije gutera indwara mu mubiri, haba mu byo kuya cyangwa mu mwuka wanduye.
Karoti ituma uruhu rutoha: umuntu urya karoti ku kigero gikwiriye zimufasha kugira uruhu rwiza ruhehereye, karoti kandi irinda uruhu kwangizwa n’imirasire y’izuba.
Karoti ifasha amaso kureba neza: nk’uko karoti iri mu bwoko bw’imboga, igira umumaro mu gusigasira ubuzima bwiza bw’amaso harimo kurinda indwara zayo.
Karoti igira umumaro ku bwonko kuko irwanya kwibagirwa: karoti yifitemo carotene ituma ubwonko bukora neza, kunoza uburyo bwo kuvuga, gukurikiranya ibitekerezo neza no kuvuga ushize amanga mu ruhame.
Nta gushidikanya karoti ifatiye runini umubiri wacu, ntidukwiye kuyirengagiza mu ifunguro dufata, nimucyo dukurikize inama duhabwa kugirango turusheho kugira amagara mazima dore ko ari yo bukungu, iyo aducitse ntacyo twatorany mu byo dutunze kibe cyatumara agahinda.
Source: www.healthline.com


text:
Minisiteri y’ Ubutabazi bw’ Ibanze yatangiye kuburira abaturage batuye mu manegeka gutangira gutekereza uburyo bakwimuka ahantu hashobora kubashyira mu kaga mu gihe bigaragara ko kuva mu ntangiriro z’ uku kwezi kwa Werurwe kugeza mu ntangiriro za Kamena 2019 hateganijwe kugwa imvura nyinshi.Gushishikariza abatuye mu manegeka kwimuka ni ibintu bimaze imyaka n’ imyaniko ndetse bamwe mu baturage bavuga ko bamaze kurambirwa bene izo mvugo z’abayobozi bita ko ngo “bimaze kuba nk’indirimbo”.
Mu kiganiro yagiranye n’abanyamakuru kuri uyu wa kane tariki ya 28 Gashyantare , Minisitiri w’Ubutabazi bw’ibanze Germaine Kamayirese yakanguriye abatuye mu duce tw’ amanegeka kuhimuka bakajya gutura ahantu heza hadashyira ubuzima bwabo mu kaga .
Minisitiri Kamayirese avuga ko hakiri abanyarwanda bakomeza gutura mu manegeka nyamara hari ahantu heza hateganijwe ho gutura mu buryo hadashobora gutera ibibazo,”haracyagaragara abanyarwanda bubaka mu manegeka nyamara buri wese agomba kubigira ibye akumva ko nta cyiza cyo gutura mu manegeka aho gutura heza hahari kandi hazwi “
Ibibazo bivugwa mu bihe byabyo
Hashize imyaka isaga itanu ikibazo cy’ ibiiza byibasira abaturage gikomeje kugaragaza ubukana mu duce dutandukanye tw’ igihugu.Hamwe habayeho kwimura abaturage nko mu turere twa Gakenke , ndetse n’ ibice bimwe na bimwe byo mu mujyi wa Kigali , ariko kugeza ubu haracyabarurwa imiryango itari mike itarimuka aho ituye kandi bigaragara ko ari amanegeka ateye impungenge .
Bamwe mu baturage batuye ku misozi ya Gatsata na Jali ho mu karere ka Gasabo bavuga ko kwimuka kuri bo ari inzozi .Bagira bati “twagize amahirwe yo kubona aho dukinga umusaya , none ngo nidusenye twiyimure ?Iyo mvura niza izadutware n’ ubundi byose ni urupfu”.Uku kwinangira kw’ abaturage guterwa n’ uburyo babwirwa kwimuka aho batuye.Kuri bo bumva ko Leta yakagombye gufata iya mbere ikabafasha kwimuka bitaba ibyo ikabaha ingurane .Ibyo ariko bisa naho ari inzozi kuko muri gahunda yo kwimura abatuye mu manegeka ubuyobozi bwashyize abantu mu byiciro bitatu:abafite ubushobozi bagomba gusenya bakiyimura bakajya kubaka ahandi , abafite ubushobozi buciriritse bahabwa ubufasha nk’isakaro ubundi bakiyubakira ndetse n’ abatishoboye bubakirwa na Leta .
Umuti uzaba uwuhe ?
Umuyobozi w’ ikigo cy’ igihugu gishinzwe imiturire Serubibi Eric avuga ko nubwo hari imiryango isaga ibihumbi cumi na bitatu igomba kubakirwa bikigoranye kuba wabimurira rimwe .agira ati “bitewe n’ amikoro ahari tugenda twimura abari ahabi kurusha abandi ariko ntibyakunda kubimurira rimwe .
Gusa nubwo Leta ikigaragaza ikibazo cyo kwimura nabo yemera ko bakwiye kwimurwa , bamwe mu batuye mu manegeka cyangwa se batahatuye ariko bahafite amazu akodeshwa ntibakozwa ibyo kuhimuka cyangwa gusenya amazu yabo batabonye ingurane z’ imitungo yabo.
Ibi bishobora kuba ikibazo gikomeye muri ibi bihe by’ itumba kuko ikigo cy’ igihugu gishinzwe iteganyagihe kigaragaza ko mri ibi bihe hateganijwe imvura nyinshi mu turere twa Rubavu ,Karongi, Nyabihu,Ngororero ,Musanze ,Burera Gakenke,,Rulindo , Gicumbi ,Muhanga , igice kinini cya Nyamasheke gihana imbibe na Karongi,,igice kinini cy’ akarere ka Gatsibo na Nyagatare bihana imbibi n’uturere tw’Intara y’Amajyaruguru ndetse n’amajyaruguru y’ akarereka Bugesera .
Abaturage bakavuga ko ibi bisa n’ ibica amarenga ko niba nta gikozwe mu buryo bwihutirwa abantu bashobora kwisanga mu makuba nk’ayagaragaye mu myaka ishize mu majyaruguru y’ u Rwanda ndetse no mu bice bitandukanye by’ Uburengerazuba.
Umuhire Valentin


text:
Bibiliya ikoresha ibimenyetso bitandukanye mu kwerekana umuntu n’uburyo Umwuka Wera ukora. Ibyo bimenyetso bigaragaza umwimerere,imiterere n’imikorere y’umwuka wera.
Muri ibyo bimenyetso harimo ibi bikurikira.
1.Amazi “Umwuka wera ugaragazwa n’amazi uba ushushanya kongererwa ubushobozi, guhanagura ibyaha ku mwizera.” (Yohana 7:37-39)
2.Umuyaga “Ugaragaza imbaraga n’ubushobozi budasanzwe bw’Umwuka wera”
Kuko bibiliya ivuga iti :” Muri ako kanya bumva inzu yuzuyemo umuyaga mwinshi aho bari bicaye (Ibyakozwen’intumwa 2:2)
3.Umuriro “Ugaragaza ukwera kw’Imana kandi ko ariyo ica iteka ku byaha by’abantu. (Isaiah 4:4)”
4.Inuma “Igaragaza ubwiza n’amahoro umwuka wera uha umwizera.
Nuko umwuka wera amanukira Yesu mu ishusho y’inuma, ijwi riturutse mu ijuru rivuga riti, “uri umwana wanjye nkunda, muri wowe ndishimye” (Luka 3:22)
Ijwi rituje ryoroheje “Umwuka wera w’Imana uvugana natwe imbere muri roho zacu.”
Iramubwira iti “sohoka uhagarare ku musozi imbere y’uwiteka” uwo mwanya uwiteka amucaho, maze umuyaga mwinshi wa serwakira uraza usatura imisozi, umenagura ibitare imbere y’Uwiteka, ariko Uwiteka yari atari mu muyaga.
Umuyaga ushize habaho igishyitsi cy’Isi, ariko Uwiteka yari atari muri icyo gishyitsi. Hanyuma y’igishyitsi hakurikiraho umuriro,ariko uwiteka yari atari muri uwo muriro.
Hanyuma y’umuriro haza ijwi ryoroheje ry’ituza. Eliya amaze kuryumva yitwikira umwitero we mu maso, arasohoka ahagarara mu muryango w’ubuvumo. Ijwi rirahamusanga riramubaza riti “Eliya we, urakora iki aho?” (1 Abami 19:11-13)
Umubare karindwi “ushushanya ubutumwa bw’amatorero arindwi yo muri
Umuganura w’umwuka wera “umuganura w’umwuka wera wari ikimenyetso cy’umusaruro w’ahazaza”.
Ariko si byo bias, ahubwo natwe abafite umuganura w’umwuka, natwe tunihira mu mitima yacu dutegereza guhindurwa abana b’Imana, ari ko gucungurwa kw’imibiri yacu. (abaroma 8:23)
5.Amavuta “ashushanya imbaraga z’Umwuka wera uburyo zigira neza zigakiza n’indwara” (ibyakozwe n’Intumwa 10:38)
Imigisha y’Imana “uwo twahaweho ingwate yo kuzaragwa wa murage kugeza ubwo abo Imana yaronse izabacungura. Ubwiza bwayo bushimwe”. (Abefeso 1:14)
Umwambaro wera “kandi dore ngiye kuboherereza ibyo Data yasezeranye, ariko mugume mu murwa kugeza ubwo muzambikwa imbaraga zivuye mu ijuru” (Luka 24:49)
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Amb Gatete yasobanuye ibikinozwa ngo gari ya moshi Isaka-Kigali yubakwe
Yanditswe na Mutungirehe Samuel
Minisitiri w’Ibikorwaremezo, Amb. Gatete Claver, aravuga ko hategerejwe ikorwa ry’inyigo y’umushinga wa gari ya moshi izahuza Isaka (Tanzania) na Kigali.
Yabibwiye itangazamakuru nyuma y’ibiganiro n’itsinda rya Tanzania riyobowe na Minisitiri ushinzwe Imirimo, Ubwikorezi n’Itumanaho, Eng. Isaack Kamwelwe.
Amb. Gatete yagize ati “Icya mbere cyo hari ukugira ngo twumvikane uko uyu mushinga uzakorwa, kuko uzaba uva mu gihugu kindi cya Tanzania ujya mu gihugu cy’u Rwanda, abazawukora ni bande, uzakorwa ute.”
Nyuma yo kumenya uko umushinga uzakorwa, Ambasaderi Gatete avuga ko hakenewe amafaranga agomba kuva hanze kuko ari umushinga uhenze.
Ati, “Nta bwo ari amafaranga make, ni na yo mpamvu twifashishije Banki Nyafurika Itsura Amajyambere (AfDB) kugira ngo idufashe, noneho no gushyiraho uburyo bwakorohereza Leta zombi ndetse no kuzanamo umufatanyabikorwa kugira ngo turebe ko ishobora kuba yaduha (AfDB) uburyo, itugira inama ku buryo byakorwa kandi ikadufasha no kugira ngo ayo mafaranga dushobore kuba twayabona hanze kuko yose nta bwo azava mu bihugu byacu kuko tubona inguzanyo mu mabanki agiye atandukanye, ayo ni yo adufasha kugira ngo tubone ikizadufasha kuri uwo mushinga, bishobotse ku mafaranga ahendutse.”
Ku gihe cyo gushyiraho ibuye ry’ifatizo cyari gitegerejwe muri uku kwezi (Ukuboza 2018), Minisitiri Gatete yavuze ko byabaye bihagaze kuko hakiri ibyangombwa bitarashyirwa ku murongo.
Ati “Kujya gutangiza umushinga bikenera ibintu byinshi cyane, ni na byo tumaze igihe tuganira, yaba mu kwezi kwa cumi gushize, yaba na mbere yaho, n’uyu munsi ni byo twaganiragaho. Ni ukuvuga ngo akazi kose kagombye kuba karangiye, ni yo mpamvu aha ng’aha mu itangazo twashyizemo ko hari ibintu bimwe tugomba kugisha inama kuko igihe Abakuru b’Ibihugu byombi bari bagennye turebe uko twakigizayo gato kugira ngo akazi kamwe kagomba gukorwa kabanziriza ibuye ry’ifatizo kabanze karangire.
Ni kimwe mu byo tuzagisha inama Abakuru b’Ibihugu kugira ngo noneho batwemerere noneho twongereho igihe gito, icyo gihe bakitwemereye ni bwo twatangaza igihe gishoboka cyo kugira ngo abakuru b’ibihugu bazashyireho ibuye ry’ifatizo batangiza uyu mushinga, twarangije akazi kose k’ibanze.”
Ku ruhande rwa Tanzania, Minisitiri Eng. Isaack Kamwelwe, yavuze ko abagenzuzi bamaze kugaragaza ingano y’amafaranga akenewe muri uwo mushinga ariko impande zombi zigomba kubanza gutekereza cyane nyuma yo gushora imari. Ati “Tugomba gutekereza nyuma yo gushora imari, uko tuzagaruza ayo twashoye, dukeneye kumenya imodoka zizakoreshwa n’aho zizava, nyuma niturangiza ni bwo tuzavuga ngo twateye intambwe yo gusaba inama Abakuru b’Ibihugu byacu.”
Impande zombi zagaragaje kandi ko hakomeje umushinga wo kubaka inzira y’umuhanda wa Gari ya Moshi uva Dar es Salaam ugera Morogoro wa Kilometero 300, ugeze ku kigero cya 37% n’uwa Morogoro ugana Makutupora wa kilometero 422 nawo uri ku kigero cya 4.6% ari nawo uzagera Tabola na Isaka kugera Rusumo na Kigali mu Rwanda.
Uyu muhanda wa Gari ya Moshi numara kubakwa, witezweho koroshya ubuhahirane hagati y’impande zombi, cyane cyane mu kugabanya igiciro cy’ubwikorezi abacuruzi bagifite ku mpande zombi.
Miliyari 1,3 z’amadolari, ni yo uruhande rw’u Rwanda rusabwa mu kubaka uyu muhanda wa gari ya moshi.


text:
Gukoresha Viagra
Kimwe mu bibazo bikunda guteza ubwumvikane buke hagati y’abashakanye harimo kutitwara neza k’umugabo mu gikorwa cyo gutera urubariro ku rugo. Umugabo ugira ubushake buke, urangiza vuba cyangwa utajya agira ubushake ahora ashakisha icyatuma ashimwa n’uwo bashakanye bityo akagira ijambo mu rugo. Uretse kujya kwa muganga, abagabo nkaba bashakisha imiti cyangwa uburyo bwabafasha gukemura ikibazo bafite. Viagra ni umwe mu miti ikunda kuvugwa ko ifasha abagabo ariko ni umuti abantu benshi badasobanukiwe neza imikorere yawo n’uwo ugenewe ari nabyo tugiye kugarukaho muri iyi nkuru.
Abagabo benshi bahangayikishwa no kutitwara neza mu gutera akabariro ku rugo bigatuma bahora bashakisha icyabafasha kurangiza iki kibazo.
Viagra ikoze mu bwoko bw’ibinini.
Umuti wa Viagra ukozwe mu buryo bw’ibinini, ukagira amazina anyuranye ugenda witwa harimo sildenafil, Nergra, ibinini by’ubururu(blue pills), n’andi anyuranye. Uyu muti wavumbuwe na laboratwari Pfizer muri 1996. Ukivumburwa wari wakorewe kuvura uburwayi bwa Angine yo mu gituza. Nyuma y’ubushakashatsi bwakozwe byaje kugaragara ko utuma abagabo bagira ubushake bwo gukora imibonano mpuzabitsina, uhindurirwa umumaro. Umuti wa Viagra wagiye ku isoko mu mwaka wa 1998 muri Leta Zunze Ubumwe za Amerika no muri 1999 mu Burayi. Kuba utarahise uboneka mu bihugu byose byatumye ucuruzwa ku buryo bwa magendu inshuro 10 kurusha igiciro cy’umuti cyemewe. Nkuko bitangazwa na Laboratwali Pfizer yavumbuye uyu muti, muri 2010 gusa ibinini bya Viagra byinjije miliyari 1,93 z’Amadolari y’Amerika .
Umuti wa Viagra ukora ute?
Uba uri mu ngero zinyuranye arizo garama 25, 50 ndetse na Garama 100. Unywebwa inshuro imwe ku munsi ,hagati y’iminota 30 n’isaha imwe mbere y’igikorwa nyirizina.
Iboneka mu magarama kugeza kuri Garama 100.
Umuti wa Viagra utangira gukora iyo hatangiye ibikorwa bibanziriza imibonano mpuzabitsina(Stimulation Sexuelle). Icyo Viagra ikora ni ugufungura imitsi ijyana amaraso mu gitsina cy’umugabo bituma habaho ubushake bwinshi. Viagra kandi ihagarika uburyo bwose busanzwe butuma igitsina gicika intege mu gihe runaka ari nabyo bituma uwayinyweye igitsina cye gitinda gucika intege.
Viagra ni umuti ukoreshwa n’abagabo bafite ikibazo cyo kutagira ubushake bwo gukora imibonano mpuzabitsina, kugira igitsina gifata umurego umwanya muto, igifata umurego muke n’ibindi nkabyo. Nubwo uyu muti ugira akamaro ku bagabo bafite uburwayi bunyuranye bwavuzwe haruguru, ni ngombwa ko uwukoresha awandikirwa na muganga gusa cyangwa se akabanza akagirwa inama n’umukozi wo muri farumasi ubonekamo kuko hari amabwiriza agomba kumuha ku ikoreshwa ryawo ndetse n’imiti atagomba kuwufatanya nawo harimo imiti ivura umutima, igabanya ubukana bwa Sida n’indi inyuranye. Uyu muti ugomba gukoreshwa n’umuntu ufite uburwayi kandi urengeje imyaka 18.
Buri mugabo wese ashobora kugira ikibazo cyo kutagira ubushake buhamye cyangwa ikindi bisa nacyo ariko siko ufite iki kibazo wese yifashisha umuti wa Viagra. Abaganga bagira inama abagabo bafite uburwayi bw’umutima ubwo aribwo bwose, abafite ikibazo cy’uburwayi bwa Prostate,umuvuduko w’amaraso, uburwayi bw’impyiko n’ubundi bunyuranye kutigera bakoresha uyu muti ari nayo mpamvu ugomba gukoreshwa n’umuntu wawandikiwe na muganga.
Ingaruka mbi zishobora guturuka ku ikoreshwa rya Viagra.
Nk’undi muti wose ,Viagra ishobora kugira ingaruka mbi ku mubiri w’uwawukoresheje harimo:Kurwara umutwe, kubabara umugongo, kuruka no gucibwamo, gucika intege ku mubiri, umuvuduko w’amaraso,gitinda kugwa kw’igitsina kugera hejuru y’amasaha ane n’ibindi binyuranye uwo bibayeho na we agirwa inama yo kwihutira kujya kwa muganga.
Ingaruka mbi ugira ku muntu uwukoresha atarwaye.
Ubushakashatsi bwakorewe mu gihugu cya Finlande, bwagaragaje ko abantu bakoresha Viagra mu buryo bwo kwishimisha, bakeneye gusa gutinda mu gikorwa cy’imibonano mpuzabitsina no kunezeza abo bakorana iki gikorwa aribo benshi kurusha abawukoresha barwaye.
Abashakashatsi bagaragaje ko gukoresha ibinini bya Viagra nta burwayi ufite, bituma n’ubushake bw’umwimerere umubiri wawe wagiraga bugenda bugabanuka kuko ahanini ubwonko bwawe buba bwarahinduriwe igituma habaho ubwo bushake. Kutigirira icyizere ku mugabo nicyo kintu cy’ibanze cyagaragajwe nk’igitera ikibazo cyo kubura ubushake mu gihe cy’imibonano mpuzabitsina nubwo iki kibazo giterwa n’impamvu zinyuranye.
Uretse iyi ngaruka, gukoresha uyu muti mu rwego rwo kwishimisha bigira ingaruka nyinshi mbi kuko uba wakoresheje bitandukanye n’uko ugomba gukoresha bityo ukaba watera uwukoresheje kugira ingaruka nyinshi mbi zishobora no kugeza ku rupfu. Ikindi igitsina gishobora gufata umurego amasaha agera kuri ane kitaragwa, uwo byabaho asabwa kwihutira kujya kwa muganga.
Hari aho Viagra ihuriye n’umuti wa Vigpower nawo ufasha abagabo mu kongera gusubirana ubushake bahoranye?
Mu nkuru twabagejejeho mu minsi yashize twabasobanuriye umuti wa Vigpower ufasha abagabo bafite ikibazo cyo kutagira ubushake mu gihe cyo gutera akabariro n’ibindi bibabazo biyishamikiyeho, igira iti ” Kigali: Habonetse umuti ukomeje gufasha abagabo bagira ubushake buke n’ibindi bibazo bituma badatera akabariro uko bikwiriye”, Hari benshi bakunze kutubaza niba ufite umumaro umwe na Viagra.
Viagra ifite itandukaniro rinini uwugeraranyije na Vigpower nkuko twabisobanuriwe na muganga Uwizeye Dieudonne wo mu ivuriro Horaho Life rigira uyu muti. Dieudonne yagize ati “ Abantu benshi bakunda kubyitiranya ariko biratandukanye. Vigpower nta ngaruka mbi igira ku muntu uyikoresheje kuko ari umuti mwimerere ukomoka ku bimera kandi umuntu wese yayikoresha hatagendewe ku myaka kandi ikamugirira akamaro. ”
Umuti wa Vigpower uri gufasha abagabo benshi gusura uko bahoze.
Dieudonne yakomeje adusobanurira ko aho Vigpower itandukanira na Viagra ari uko Vigpower yo yongerera imbaraga umubiri kugira ngo ubashe gukora akazi kawo neza naho Viagra yo ikaba ikoze kuburyo ikangura ubushake bw’umugabo ariko imisemburo imwe n’imwe ntikore nkuko bisanzwe ari nabyo bituma umubiri ahanini ucika intege ndetse hakabaho n’ingaruka zinyuranye nyuma y’ikoreshwa ryayo. Ikindi ngo ni uko umuntu wakoresheje Viagra hari igihe asubira inyuma kurushaho uko yahoze mbere kandi agahora akenera kuyikoresha naho Vigpower yo ikaba ikoreshwa igihe kimwe ikibazo kigahita kirangira, umuntu afata ikinini kimwe mu cyumweru. Ukeneye ibindi bisobanuro bihagije ku muti wa Vigpower wagana ivuriro Horaho Life aho rikorera kwa Rubangura mu nyubako ya 3, imiryango ya 301 na 302 cyangwa ukabahamagara kuri 0788698813/0728698813.
Umaze gusoma iyi nkuru hari usobanukiwe neza iby’umuti wa Viagra?Niba hari ikindi wifuza ko twazagusobanurira kurushaho kuri uyu muti, indwara runaka, shyira igitekerezo cyawe ahabugenewe.


text:
Umuhanzi mpuzamahanga w’Umunyarwanda Alpha Rwirangira yavutse tariki 25 Gicurasi 1986, avukira mu gace kitwa Gata mu mujyi wa Mwanza mu gihugu cya Tanzania. Ni mwene Joseph Bizimana w’Umunyarwanda na Zouliette Ibrahim w’Umutanzaniyakazi. Alpha ni umwana w’imfura mu muryango w’abana 5, yakuze ari umwana ukubagana cyane n’ubwo ngo nta kintu na kimwe mu byo yakoze akiri muto yicuza, ariko nanone kuko ngo ibyo yakoze ari byinshi ntiyashobora guhitamo kimwe cyamushimishije kuruta ibindi.
Amashuri yize
Alpha yaranzwe no kugenda yimurirwa ku bigo bitandukanye byo mu karere ariko cyane cyane akiri mu mashuri y’incuke n’abanza.
Avuga ko yatangiriye amashuri y’incuke mu gihugu cya Tanzaniya, atangirira amashuri abanza ku kigo cya Mwenge Primary School, nyuma ajya Uhuru Primary School byo mu gihugu cya Tanzaniya, ahita aza mu Rwanda yiga umwaka umwe i Nyarubuye mu cyahoze ari intara ya Kibungo, akomereza amashuri abanza ku kigo cya Nyabuhanze Boys School mu gihugu cya Kenya aho yize imyaka ibiri ahava ari mu mwaka wa kane, nyuma yiga muri Mukariro English Medium School cyo muri Tanzaniya ari naho yarangirije amashuri abanza.
N’ubwo bigaragara ko mu mashuri abanza yari ku bigo byinshi, amashuri yisumbuye yo yayize ku kigo kimwe cya APRED Ndera, ubu akaba agiye gukomeza kaminuza mu bijyanye na Music and Business muri kaminuza ya Campbellsville muri Leta Zunze Ubumwe z’Amerika.
Mu buhanzi bwe
Wari uzi ko afitanye isano na AY ?
Alpha ni umuhanzi uvuga ko atagira imbibi kuko ashobora guhanga kuri buri kimwe gishobora kugira icyo gifasha sosiyete ; iyi nganzo kandi ngo ayikomora mu muryango avukamo dore ko ngo ari umuryango w’abahanzi n’abaririmbyi kuko na Se umubyara ari umucuranzi w’inanga (guitar). Aha ntitwabura kubabwira ko umuraperi AY wo mu gihugu cya Tanzaniya wamenyekanye cyane mu karere no muri Afrika muri rusange ari mwishywa we.
Alpha yifuza kuzaba umuhanzi ukomeye ku isi ariko akazaba wa muhanzi wishimira kandi utewe ishema n’igihugu cye, ni ukuvuga aho abantu bose bazajya bamubona bakabona u Rwanda, aha atanga urugero nk’uburyo Akon agaragaza isura y’igihugu cye cya Senegal.
Mu buhanzi bwe afatira urugero cyane ku muhanzi ukomoka mu gihugu cya Afrika y’Epfo witwa ‘Jonathan Butler’
Kuva akiri muto yakundaga kuririmba ariko atazi ko azaba umuhanzi, kuva aho atangiriye amashuri yisumbuye nibwo yatangiye kujya agerageza kwandika indirimbo ndetse akanakunda gufata utwuma dufata amajwi (radio recorder) akifata amajwi ndetse ati :”Rimwe na rimwe mu rugo bakanseka, bakambaza ngo mba ndi mu biki, hakabaho n’abandi banca intege”.
Alpha ariko yemeza ko uko gukubagana cyane acokozacokoza ibikoresho bya muzika ari byo byaje kumuviramo kuba umuhanzi kuko byamuteye kumva nawe yatangira kuririmba. Ibi akavuga ko byiyongera ku nganzo yo mu muryango we.
Yinjiye mu nzu itunganya muzika bwa mbere akora indirimbo yaririmbiye Imana yise ‘Gukorera Imana nta gihombo kirimo’ bituma adacika intege. Alpha avuga ko ashima Imana ko muzika akora imubeshejeho mu buzima bwe bwa buri munsi, kandi ikaba yaratumye amenyana n’abantu benshi bakomeye.
Ni umuhanzi waranzwe no kwegukana ibihembo bitandukanye ; aha twavuga nka :
- Tusker Project Fame ya 3 (2009),
- Yaje ayoboye abahanzi batatu begukanye Tusker All Star (2011),
- Amashusho y’indirimbo ye ‘Come to me’ yakoranye n’umugande Bebe Cool yegukanye igihembo nk’indirimbo ifite amashusho meza mu karere ka Afurika y’Iburasirazuba, igihembo yakuye muri Leta Zunze Ubumwe z’Amerika mu marushanwa yitwa Museke Awards.
- Amaze kwegukana ibihembo bya PAM Awards imyaka ibiri ikurikiranye 2010 na 2011, nk’umuhanzi w’umwaka witwaye neza mu bagabo mu Rwanda.
Alpha avuga ko intego yari afite kuva akiri muto inyinshi arimo kugenda azigeraho ; ati :”ubu mbona ibiraka byinshi, maze kumenyekana mu karere ka Afrika y’Iburasirazuba, n’ibindi”.
Akomeza avuga ko ubu amaso ye ayatumbiriye ku kumenyekana ku isi muri rusange
Alpha Rwirangira nk’imwe mu mpano zikomeye u Rwanda rufite yagiye akoresha iyo mpano ye mu gufasha ahantu hatandukanye yaba mu bitaro imfubyi n’ahandi, akaba ubu afite album imwe yasohoye mu mwaka wa 2010 yise ’One Africa’, album ikubiyemo ubutumwa ahanini bwo kunga no guhamagarira Abanyafurika kuba umwe.
Bimwe mu bimushimisha mu buzima bwe
Alpha ati :”nkunda Imana, amahoro, abantu n’abana by’umwihariko”.
Yanga umuntu uhohotera undi uburyo ubwo aribwo bwose, ku buryo mu buzima bwe ababara cyane iyo abonye umuntu uhohoterwa, ati :”iyo mbonye umuntu uhohotera undi mfite icyo nabikoraho ndagikora, ariko iyo ntacyo nabikoraho nabwo ndagenda ariko bishobora kumaramo igihe kinini cyane nkibabaye”.
Alpha avuga ko yigeze kubabara cyane mu buzima ubwo yasuraga urwibutso rw’Abazize Jenoside yakorewe Abatutsi mu 1994, ari ubwa mbere agezeyo ajya mu gihande kiba kirimo abana bazize Jenoside bamwereka umwana wishwe amaze gukomeza nyina ati :”mama minwari (MINUAR) iraza kudutabara”, alpha ati :”n’ubu iyo nsubiyeyo ndababara cyane kuko uwo mwana yari afite ubwenge bwinshi kandi yarushaga Minwari gutekereza”.
N’ubwo afite ibyamubabaje ariko mu buzima ngo ashimishwa cyane no gutsinda ni ukuvuga ko iyo yateguye ikintu akakigeraho cyangwa iyo yumva afite amahoro muri we, iyo yishimye araririmba akenshi.
Alpha yumva yazabyara abana bane, ati :”ngira urukundo rwinshi mu buzima busanzwe ku buryo uwo nakunze mba numva namuha ibyanjye byose ! Muri make umugore n’abana banjye barahiriwe kuko ngira urukundo rwinshi, nzabitaho bihagije”.
Umukobwa yumva wazamubera umugore ateye atya :
- Umukobwa azabona akabona ari mwiza ni ukuvuga amwishimiye ngo kabone n’iyo yaba areba imirari ariko apfa kuba yamwishimiye.
- Kuba akunda kandi yubaha Imana.
- Umukobwa cyangwa umugore ubasha kumwisanzuraho, bakaba bakina, bakaganira, bakishimana, n’ibindi.
- Umukobwa w’umukozi ku buryo umuryango wabo ngo nta kibazo na kimwe wazagira, ni ukuvuga umukobwa wifitiye icyizere kandi ufite ikinyabupfura.
Mu biranga ubuzima bwe, icya mbere Rwirangira yiyemeje cyaba kibi cyangwa kiza agomba kuruhuka ari uko akigezeho.
Alpha avuga ko Imana imuhaye ubushobozi yakwimika urukundo mu bantu, akarandura intambara n’ubukene, ati :”twese tukiberaho mu mahoro, tukiberaho muri iyo paradizo”.
Indirimbo Zikunzwe
1 Accapella (No Money No Love) - Alpha Rwirangira
2 Come to me - Alpha Rwirangira feat Bebe Cool
3 Hakutamani - Alpha Rwirangira
Reba Video
Urukundo
Alpha Rwirangira
at 14:51
Labels: abahanzi nyarwanda, ibyamamare


text:
Uko byamera kose, ntabwo bnirangirira aho,kuko iyo umuhungu agusabye ko mwashyingirana hanyuma ugakomeza ubishidikanyaho,ntabwo acika intege kugeza igihe wemereye,kubera igitutu aba yagushyizeho nawe ntubona umwanya ngo ubanze utekereze kuri ibi bintu bikurikira mbere yuko umwemerera ko mwarushingana.
Ibintu 7 by’ingenzi buri mukobwa wese agomba kugenderaho mbere yuko yemerera umusore ko barushingana
1.Niba koko ari umunyakuri kuri wowe
Ugomba kubanza ukamenya neza umusore ugiye kwemerera ko murushingana,niba ari umunyakuri imbere yawe,ku magambo ye ndetse no kubikorwa bye.Niba ibi bintu atabyujuje hanyuma ugahubuka ukamwemerera nta na rimwe uzagira amahoro mu mubano wanyu,umugabo wawe agomba kuba ari umunyakuri kuri wowe,akakubwiza ukuri kose nta na hamwe akubeshye.
2.Umutungo afite
Nanjye ndi umwe mu basore badakunda abakobwa bakunda abasore bakurikiye amafaranga,ariko na none ntabwo bivuze ngo wiyahure kuri wa musore udafite icyo yimariye ngo azakikumarira,byibura banza umenye niba umusore ugiye kwemerera ko murushingana afite ububasha bwo kugaburira urugo rwe,cyangwa niba afite n’imipango myiza y’imbere hanyu hazaza,cyangwa se niba afite inzu ye mwabamo cyangwa se afite ububasha bwo kuba mwakodesha,Wishyingirana n’umusore udafite amafaranga ashobora kubafasha.
3.Imico ye
Iki ni ikindi kintu abakobwa badakunze kwitaho kandi ari ingirakamaro,Niba umusore mugiye gushyingiranwa adashobora gutegeka umujinya we,hari umuntu uzahababarira kandi uwo muntu ni wowe,Wishyingirana n’umusore uzaguhisha Ikofi ye,mu gihe utazi umutungo w’umugabo urugo ruzakunanira.
4.Urukundo agufitiye
Ese ubu nta gukunda kuko aguharaye ?Ese ashobora kugenda ibirometero n’ibirometero kubwawe ?Ese akwiyumvamo byukuri bitari uburyarya ?Ese agufata nk’umuntu udasanzwe ?Ibi bibazo ni ingirakamaro ugomba kubanza kubyibazaho kandi ukabibonera n’ibisubizo.
5.Uburyo umwiyumvamo
Abakobwa benshi bakunze gushyigirwa bagishidikanya ku byiyumviro byabo ku basore,ugomba ukabanza ukisuzuma wowe ubwawe niba koko ukunda uwo musore ugiye kwemerera gushyingiranwa,ntabyo kumvikana,niba utamukunda nta n’impamvu yo gushyingirana nawe.
6.Ese witeguye bingana ute ?
Gushinga urugo bitandukanye no gukundana bisanzwe,ugomba ukabanza ukabyitegurira igihe kinini,wihubukira gushakana banza witonde ubyitegure wowe ubwawe.
7.Hari undi ukunda ?
Ugomba kubanza nawe ukinyuramo ukisuzuma,Amacenga yo kuba warashyingiwe hanyuma ufite nundi ugikunda,mugikundana ugomba kubanza ukabyigizayo,Niba Atari we wenyine watwawe n’umutima wawe ntabwo warukwiye kumwemerera,ahubwo wowe warufite gukomeza urugendo rwawe byibura kugeza igihe bimwe bizacyemuka.


text:
Kubabarira ni : ugukomorera icyaha uwagucumuyeho, yaba yabikoze abishaka cyangwa atabishaka (ariko bikaba byabaye koko), ntiwongere kugira icyo umubaraho.
Kubabarira ni : kutagira inzika cyangwa kugambirira guhorera icyagukorewe.
Kubabarira ni : kwibuza uburenganzira nyuma yo kugirirwa ikosa.
Kubabarira ni : kudakomeza gusaba abandi ubunyangamugayo.
Kubabarira ni ukwanga ikibi nyamara ugakunda uwagikoze utagmbiriye guhora.
Kubabarira kujyana n’ukuri. Ntabwo ari ukwihohora cyangwa kwirengagiza.
Imbabazi ntizigabanya uburemere bw’icyaha cyangwa guhindura inshingano z’uwagikoze (urugomo, kwica, ubusambanyi, intambara, gutukana, gusebanya n’ibindi…).
Imbabazi ntabwo ari uburyo bwo gucika ubutabera cyangwa ingaruka z’icyo twakoze. Ntabwo zikuraho ibihano by’abayobozi.
Kugira ngo tubashe kubabarira abandi, tugomba KUBANZA kumenya ubugari bw’imbabazi z’Imana idufitiye.
Ibyaha byacu byababaje Imana yera, ikiranuka, itunganye.Yari ifite ububasha bwo kuturimbura kuko ibishoboye, kandi twebwe turi abagome.Ariko iradukunda kuko yaduhaye imbabazi ku musaraba wa Yesu Kristo witanze kubw’ibw’ibyaha byacu.
Imana ntiyirengagiza uburenganzira bwayo. Ubuntu bwayo budusenderaho kubwa Nyagasani Yesu wishyuye ikiguzi gikwiriye. Nibwo tubasha gushyikira urukundo rw’Imana ruhebuje rwatumye idusenderezaho Ubuntu bwinshi, ikatubabarira tutarayaturira ibyaha byacu.
Kubabarira tudategereje ko uwacumujye atwihanaho nibyo biranga « umutima w’imbabazi ».
Yesu Kristo aduha urugero nyarwo :
Ubwo umwe mu bigishwa yashakaga kumurwanirira baje kumufata, uwo mwigishwa agakomeretsa umwe muri abo bantu, Yesu yaramubwiye ati : « Subiza inkota yawe mu rwubati rwayo, kuko abatwara inkota bose bazicwa n’inkota. » Matayo 26. 52
Bamubamba, Yesu yagize ati: « Data, ubababarire kuko batazi icyo bakora. » Luka 23. 34
Imana igira umutima w’impuhwe (w’imbabazi) kandi iratwihanganira cyane, naho twaba twakoze ibyaha bikomeye cyane.
Bibiliya itwigisha kumenya IBIGOMBA ngo twakire imbabazi z’Imana: KWICUZA ibyaha, KWATURIRA Imana no KWIZERA ko igitamba cya Yesu gikuraho ibyaha byacu.
Noneho rero Imana iduha kudashidikanya ko ubusabane hagati ye natwe bwakomejwe :
Tugomba kwishingikiriza ibyo Imana yavuze maze tukemera rwose ko yatubabariye ibyaha BYOSE. Iyo ni itangiriro y’imibereho mishya yuzuye ibyishimo n’amahoro.
Niba hari ibyaha bindi twongeye gukora, kubyaturira Imana bizaduha kudashidikanya guhabwa imbabazi zayo.
Mu muryango w’abantu urimo kwikubira, imbabazi zahindutse ikimenyetso cy’intege nke no gutsindwa. Niyo mpamvu n’igitekerezo cyo kubabarira cyajugunywe kure. Usanga rero ijambo rivuga ngo : « Ndakubabariye » ryabaye imbonekarimwe.
Nyamara Imana ntakundi idusaba kugenza. Idusaba kuyigana, nuko Yesu akatubwira ati :
Imbabazi zikomura imbaraga ku Mana yatubabariye ibyaha byacu byose.Niyo idushoboza, nk’uko ibidusaba, kubabararira abaducumuyeho, abadukomerekeje, n’abadusebeje bose.
Urugero rwa Yesu Kristo rubasha kudufasha gushyira mu bikorwa iyi mirongo no kugaragaza « umwuka w’imbabazi ».
« Ndagusaba imbabazi » ni ijambo akenshi rigora kuvuga nyamara ni iry’ingenzi ngo habeho kubabarira. Rigomba kuvugwa nta buryarya. Risobanura ko urivuze yemera kugorama kwe kandi yiyemeje guhindura imyifatire.
Dore uko Imana ishaka ko tumera :
Ni ngombwa ko usabwa imbabazi yumvikana avuga aya magambo : « Ndakubabariye » kandi abigaragaza rwose. Ni ijambo RIBOHORA k’urivuga ndetse n’uribwirwa. Ni ikimenyetso cy’urukundo nyakuri.
Tugira ingorane zo gushyira mu bikorwa ibyo Imana idusaba. Ikindi gihe tuzabaha ingero z’uburyo bwo guchyira imbabazi mu bikorwa.
Publié le 09.09.2017


text:
“Byampaye kongera gukomera ku ‘Bukristo’, byanyigishije guca bugufi”. Esther Niyifasha isomo yakuye kuri Covi19 n’ibihe bya guma murugo. Intego y’ivugabutumwa rye mu njyana ya gakondo n’ubutumwa agenera abatuye isi
Yanditswe na: Ubwanditsi2020-10-26 09:54:40
Umukobwa muri bake cyane biyeguriye umuco gakondo binyuze mugucuranga Inanga , agakora n’ ivugabutumwa rinyuze mu ndirimbo mu buryo bwa Kinyarwanda, Esther Niyifasha ni umukristo mu itorero rya ADEPR. Ateranira ku mudugudu wa Nyarugenge ho muri Paruwase ya Nyarugenge. Esther Azwi cyane mu ndirimbo ‘Tumurikire’, ‘Urashoboye’ , na Laurette ya Kamaliza aheruka gusubiramo, unari mu bahanzi afatiraho ikitegererezo, nkuko bigaragara ku rubuga rwe rwa YouTube yitiriye amazina ye “ Esther Niyifasha”
Uyu muhanzikazi, umucuranzi, akaba n’umuririmbyi abarizwa no muri ‘Anointed Band’ ihuriyemo abari n’abategarugori, si inanga gusa azwiho gucuranga ahubwo ni n’umuhanga mu gucuranga ibindi bikoresho bya muzika bitandukanye nka guitar bass, Piano, Accoustic guitar n’ibindi.
Agakiza.org yegereye uyu muvugabutumwa mu buryo bw’indirimbo, adutangariza byinshi bijyanye n’impano ye, itangira rye, aho ageze ubu n’ibyo ateganya mu muziki we.
Umurimo wo kuririmba yawutangiye kera aririmba mu makorari, akunda gusenga ariko anakunda umuco gakondo. Esther avuga ko yatangiye gukora ku giti ke mu mwaka ushize, dore ko mbera yagaragaraga arikumwe na musaza we, umukirigitananga Deo Munyakazi .
ati” Mu mwaka wa 2019, nibwo natangiye kujya ku ma stages (ku rubyiniro) atandukanye ncuranga inanga, abantu bakabyishimira. Ariko muri uyu mwaka wa 2020 nibwo natangiye gusohora amashusho y’indirimbo zanjye”
Tumurikire, indirimbo yandikiye mu bihe bya guma mu rugo( Lockdown) , mu buryo bwagutse nk’isengesho rye asabiraga abatuye isi nawe atiretse, ko Imana yazana urumuri mu bihe by’umwijima abantu baba barimo gucamo buri munsi.
Niyifasha ati “ Tumurikire nayikoze nshaka kubwira isi ko mu byo tunyuramo byose hari uwabasha kutumurikira. Nasabaga urumuri rw’Imana kugira ngo rutumurikire mu mwijima , igihe ibibazo biba byaturenze, cyane cyane ko nanayanditse muri Lockdown igihe twese twagumaga mu rugo, ibihe byari bigoye nibwo nicaye ntekereza uburyo Yesu ariwe rumuri rushobora kutumurikira. Nasabaga urumuri rw’Imana ngo rumurike aho tutareba.”
Esther uzwiho gucuranga inanga, yishimira impano ye yahawe n’Imana, kandi agaterwa ishema n’uko iki aricyo gihe cye cyo kwamamaza ubwami bw’Imana biciye muri iyo mpano. Ibyo akora bimurimo , si ukubyihatamo kandi agambirira ko igihe cye agomba kugikoreha neza mu gutanga umusaruro yitezweho n’Imana (Ivugabutumwa).
Aterwa imbaraga nuko abantu bamwereka ko bamushyigikiye , basangizanya ibihangano bye bikagera kure, ibintu avuga ko bimwereka ko hari abamushyikiye, kandi bari kumwe nawe.
Covide 19 na Guma murugo, Esther yakuyemo isomo ryo gukomera ku bukristo no guca bugufi
Uyu muhanzikazi avuga ko n’ubwo icyorezo cya virusi ya korona( Covide 19) cyagwiririye abatuye isi bose mu buryo butunguranye, bigatuma habaho kuguma murugo, ibikorwa byinshi bigakomwa mu nkokora, nawe hari ibikorwa yateguraga byadindiye. Icyakora kuri we byatumye yigiramo ubundi buzima. Yagize umwanya uhagije wo gusenga no kongera kumva ubusabane bwe n’Imana, yongera gutekereza ku cyo yaremewe n’ibyo agiye guhindura, ibyo agiye kurushaho gukora ngo impano ye irusheho kwaguka kandi bitange umumaro kuri benshi.
Isomo nyamukuru yakuye muri ibyo bihe, arivuga muri aya magambo ati” Nakuyemo amasomo menshi ariko nshobora kuvugamo makeya. Lockdown nakuyemo isomo ryo guca bugufi, ibyo tubona byose biraza ariko isi igenda iduhindura uko bwije n’uko bukeye. Nigiyemo isomo ryo guca bugufi kuko njya kwandika mu ndirimbo ngo ‘ bamwe babayeho neza abandi babayeho nabi’ , muri lockdown n’ubwo twari mu ngo zacu, hari abantu bakomeje kubaho neza ahubwo birushijeho uko bari mbere, hakaba n’abandi babayeho nabi bikabije cyane. Nigiyemo isomo ryo gusangira no kugira neza , gira neza wigendere!.”
“Ikindi byampaye kongera gukomera ku bukristo. Hari abantu benshi iyi lockdown yasize isenye ubukristo bwabo. Ibihe bijyenda bihinduka ariko nakuyemo ko ntagomba guhindurwa n’ibihe, ahubwo ibihe nibize ariko bisange nkomeye mbashe kubihindura”
Niyifasha Esther ucuranga inanga mu buryo bunogeye amatwi n’amaso, mu bahanzi afatiraho icyitegererezo mu muziki harimo Mutamuliza Annonciata [Kamaliza] na Nzayisenga Sophia ndetse n’abavandimwe be barimo umukirigitananga Deo Munyakazi n’umuhanzi mu ndirimbo zihimbaza Imana, Albert Niyonsaba.
Avuga ko afite ibikorwa byinshi arimo gutegura. Umwete wo gushyira hanze ibyo afite ni mwinshi, kandi muri we yiteguye gusesa impano ye mu bushobozi bwe bwose uko azagenda abubona, ndetse n’uko abaterankunga bazagenda baza. Eshter yavuze ko ubutumwa bukiza yagenera abatuye isi ari uko “ Kristo Yesu ariwe ubasha komora ibikomere, twibuke ko turi umwe tubiharanire”
Mu mishinga ye ateganya yagutse ni ugukomeza gusigasira Umuco Nyarwanda abinyujije mu bihangano by’uje ubutumwa bwiza bwa Yesu, no guhesha agaciro igihugu mu mahanga bakamenya umuco wacyo.


text:
Ikinyamakuru Pulse.ng cyagaragaje ibimenyetso bitatu bishobora kwereka wowe mukobwa cyangwa umugore ko umuhungu mukundana akiri Imanzi.
Ni mu gihe ku bakobwa b’amasugi, mu gihe cy’imibonano mpuzabitsina bava amaraso bikaba bitandukanye n’abasore.
IBIMENYETSO BITATU:
1.Mwegere umusabe kukubwiza ukuri:
Kugira ngo umenye niba umusore mukundana akiri imanzi, wowe mukobwa urasabwa kumwegera ukamusaba kukubwiza ukuri niba nta mukobwa cyangwa umugore yari yaryamana nawe. Niba koko mukundana by’ukuri azakubwiza ukuri na cyane ko urukundo nyarwo rutubakira ku kinyoma.
2.Uburyo asabana n’ab’igitsinagore:
Abasore bakiri imanzi ngo ntabwo bakunda gusabana cyane n’ab’igitsinagore ndetse n’iyo bahuye bikaba ngombwa ko bahoberana, usanga bene aba basore biba bitabashishikaje cyane uko usanga bagize ubwoba bagasuhuzanya bakoresheje intoki mu gihe uwari uje kubasuhuza yashakaga ko bahoberana.
3. Ntibakunda abakobwa babasura mu rugo:
Abasore benshi bakunda ko abakobwa babasura mu ngo zabo ariko siko bimeze ku basore bakiri imanzi kuko bo baba badashaka ko abakobwa babasura byongeye kuba baganirira ku buriri n’abakobwa ngo ni ibintu aba basore bagendera kure. Iyo bibayeho wenda batunguwe n’abakunzi babo, bagira isoni nyinshi kugeza aho kuvuga bibananira.
Mu gusoza iyi nkuru, twasaba urubyiruko kwirinda ingeso y’ubusambanyi kuko ari icyaha byongeye ukaba ushobora kuhakura indwara zandurira mu mibonano mpuzabitsina idakingiye ndetse ukaba ushobora no gutwara inda itateganyijwe. Abakiri imanzi ndetse n’abakiri isugi muharanira guhorana iryo shema kugeza igihe kigeze mukarushingana n’abo Imana izaba yabahitiyemo


text:
Abagenerwabikorwa bafashwa n’umushinga UKAM 125 ukorera mu karere ka Bugesera bahawe amahugurwa ajyanye no kwita ku matungo.
Zimwe munyigisho z’ingenzi abo bagenerwabikorwa bahawe n’umuvuzi w’amatungo ariwe Tuyizere Noel ukorera mu murenge wa Ngeruka abifashijwemo n’abavuzi b’amatungo bo mu midugudu (paravets) abo bagenerwabikorwa batuyemo, harimo gusobanukirwa ibice bitandukanye bigize itungo, kumenya ibimenyetso biranga itungo rirwaye, zimwe mundwara zikunze gufata amatungo, uburyo bwo kugaburira itungo, ndetse n’uko bubaka ibiraro bya kijyambere.
Uwizeyimana Francoise utuye mu mudugudu wa Nyakayenzi ni umwe mu bagenerwabikorwa bafashwa na UKAM atangaza ko muri aya mahugurwa bungutse byinshi birimo kwita ku matungo yabo.
Mbere bororaga batazi kwita ku matungo ariko bumvise uburyo n’akamaro ko kwita ku itungo ko ko bituma ribaho neza rikororoka.
Ati: “Ndumva nishimye rwose, inyigisho twahawe ni ingenzi cyane kuko azadufasha kwita ku matungo yacu bityo tukabona ifumbire ihagije izadufasha kongera umusaruro w’ibihingwa tukihaza ndetse tugasagurira n’amasoko”.
Uwimana Appolinarie mu bumenyi yahungukiye nuko yigishijwe ko iyo witaye kw’itungo ryororoka neza kandi rikakugoboka mu gihe cyose wahuye n’ikibazo gisaba amafaranga.
Ati“Ubu ngiye gushyira mu bikorwa ibyo nigishijwe kandi nta kabuza nzatera imbere mbikesheje itungo ryanje”.
Akomeza asobanura ko nta bumenyi mu korora bari bafite hari igihe itungo rirwara umuntu agaterera iyo kandi ntatetekereze ko uko ribabara ari nako umuntu nawe ababara iyo arwaye. Ikindi mu masomo twahawe twabonye ko iyo itungo rirwaye rishobora cyane rwose no kwanduza abo murugo akaba ari indi mpamvu dukangurirwa kwita ku matungo tworoye mungo.
Umushinga UKAM uritegura gutanga ku kiciro cya kabiri amatungo ku bagenerwabikorwa bagera kuri 250 akaba ari nayo mpamvu abo 125 babanje guhugurwa ndetse nabo bakazahugura abasigaye.
Umushinga UKAM uterwa inkunga n’ikigega mpuzamahanga cya leta ya Scotland (SCIAF). Ushyirwa mu bikorwa na Komisiyo y’Ubutabera n’amahoro ya Arikidiyoseze ya Kigali, ukaba ukorera mu karere ka Bugesera , mu murenge wa Ngeruka mutugari tubiri aritwo Nyakayenzi na Rutonde mu midugudu yatwo itandatu ariyo Twimpara, Nyakayenzi, Karama, Rubirizi, Kamugera na Kabumbwe. Uwo mushinga ukaba ugamije kunoza imibereho myiza y’abahinzi baciriritse baturuka mungo 500 mu bikorwa bitandukanye birimo ubuhinzi, ubworozi, guhangana n’ibiza bituruka kumihindagurikire y’ikirere, gukora imirimo ibyara inyungu ndetse no gushimangira ihame ry’uburinganire n’ubwuzuzanye.
Icyo gikorwa kikaba cyarabereye mu midugudu uwo mushinga ukoreramo ariyo Twimpara, Nyakayenzi, Karama, Kamugera, Rubiri na Kabumbwe yo mu murenge wa Ngeruka mu karere ka Bugesera kuva ku itariki ya 20 kugeza 29 Kamena 2017.
Intego yayo mahugurwa ni ukongerera abagenerwabikorwa ubumenyi bwo kwita k’umatungu yaba magufi cyangwa mareramare bityo umusaruro wabo w’ibituruka k’ubuhinzi n’ubworozi ukiyongera bakikungahaza muri byose.


text:
Yvonne Mutakwasuku, umuyobozi w’akarere ka Muhanga ahaherereye ubu butaka avuga ko nyuma yo kubona isambu yose yaratuwe n’abaturage bahise bashaka uburyo bamenya aho inzu ye yari iri kugirango nibira babe ariho babasha kurinda. Aha hantu inzu yari iteretseho babashije kuhabona bahita bahatera borune kugirango hatagira abaturage bahigabiza.
Aha bateye borune naho ariko hari mu maboko y’umuturage ariko ngo ntibigeze bahamwambura ahubwo ngo batangiye kuvugana n’izindi nzego kugirango barebe niba nta yandi mateka bahakura.
Bakaba barashyizeho itsinda ritoya rizakomeza kuganira n’abaturage kugirango bakomeze kuganira n’abaturage mu rwego rwo kuhabona amakuru ahagije.
Nk’uko bitangazwa n’umuyobozi w’intara y’Amajyepfo, Alphonse Munyentwali, ngo ikigo cy’igihugu cy’iterambere (RDB) cyatangiye gahunda yo gukusanya ahantu habereye amateka akomeye mu gihugu kuburyo habungwabungwa bakahagira ahantu nyaburanga hazajya hasurwa na ba mukerarugendo.
Ibi ngo bikaba bizafasha kujya batindana aba bamukerarugendo maze babashe gusiga mu Rwanda amadovize menshi.
Amateka yo ku Rucunshu
Ku Rucunshu ni ahantu hazwi cyane mu mateka y’u Rwanda kubera intambara ikomeye yatwaye igice kinini cy’Abanyarwanda. Iyi ni imwe mu ntambara zikomeye zabayeho muri iki gihugu yari ishyamiranije abana b’umwami umwe.
Nk’uko bigaragara mu gitabo cya Padiri Alexis Kagame yise “Un abrege de l’Ethino- Histoire du Rwanda”, iyi ntambara yo ku Rucunshu (mu karere ka Muhanga) yabaye mu mwaka w’1896, yashyamiranyije abari ku gice cy’umugabekazi Kanjogera washakaga ko himikwa umuhungu we Musinga n’abari ku gice cy’umwami Mibambwe Rutalindwa. Iyi ntambara yaje kurangira ingabo zo ku gice cya Kanjogera zitsinze iza Rutalindwa.
Umwami wari ukomeye mu Rwanda kandi wamenyekanye ku kwagura u Rwanda cyane akarugeza aho benshi mu bami bategetse u Rwanda batigeze babasha kugera, Kigeli IV Rwabugili ajya gutanga yimitse umuhungu we witwaga Rutalindwa amushakira n’umugabekazi w’umutsindirano witwaga Nyiramibambwe IV Kanjogera, kuko nyina wa Rutalindwa ariwe Nyiraburunga yari yarapfuye.
Inkomoko y’iyi ntambara yanditse amateka mu Rwanda n’ubu ikaba ikivugwa nk’aho ibaye vuba, yaturutse ku ikosa Umwami Rwabugili yakoze ryo gufata umuhungu we Rutalindwa akamuha ubwami yarangiza akamuha umugabekazi w’umutsindirano badafite icyo bahuriyeho.
Kanjogera wari wahawe ingoma yakomokaga mu bwoko bw’Abega bwatangaga Abagabekazi kandi bukomeye ku ngoma, naho Nyiraburunga nyina wa Rutalindwa yakomokaga mu bwoko bw’Abasinga birukanywe mu bagomba gutanga Abagabekazi.
Ikosa rindi uyu mwami yakoze, ni ukuba Nyiramibambwe IV Kanjogera nawe yari afite umuhungu w’ubura bwe wari ukiri umwana muto cyane witwaga Musinga yabyaranye na Rwabugili kandi nawe yarashoboraga kuba umwami. Yarangiza akamuha Rutalindwa ngo amubere Umugabekazi w’umutsindirano [umugabekazi wimanye ingoma n’umuhungu utari uwe].
Abega babonye ko Rwabugili akoze ibyo, bacuze umugambi wo guhirika umwami Rutalindwa, hakima umuhungu wabo Musinga. Uwo mugambi wacuzwe na Kanjogera na basaza be aribo Kabare na Ruhinankiko n’umuhungu wabo Rwidegembya.
Urugamba rwo kurwanya Rutalindwa rwarakomeye ndetse ruvamo n’intambara ikaze, kuko basaza ba Kanjogera bari bakomeye mu ngabo kandi ari nabo baziyoboye, intambara bashoje barayiganje bagera ku Ngoro y’umwami Rutalindwa barwanyaga, abonye ko asumbirijwe niko gufata icyemezo gikomeye.
Yafashe abo mu muryango we (umugore n’abana) n’ibimenyetso ndangabwami byose(Ingoma ngabe Kalinga n’ibindi) nuko bitwikira mu nzu bose barashya barakongoka ntihaboneka n’igufwa na rimwe, nuko Kanjogera yimana n’umuhungu we Musinga wari ukiri umwana muto cyane ahabwa izina rya Yuhi V Musinga umugabekazi we ava ku rya Nyiramibambwe afata irya Nyirayuhi. Muri icyo gihe cyose Musinga yari akiri muto yategekerwaga na nyina bari bimanye.
Gerard GITOLI Mbabazi
Ibitekerezo ( 6 )
mudufashe kubihuza nibyanone byaba bihagaze bite
nibyiza weee!kumenyamateka
Nyiraburunga ni umukonokazi si umusingakazi.
Twumva ko "Nyiraburunga Nyina wa Rutalindwa yari Umukonokazi ubwoko nabwo bwakurwagamo Abagabekaz" atari Umusingakazi??,mwarushaho kudusobanurira.
Kuba haratuwe n’abaturage nta gitangaza kirimo kuko na kera na kare rubanda rwari urw’umwami.
kandi uyu mutakwasuku azi ubwenge umuntu uha agaciro amateka burya abazi ubwenge!!!hari abantu benshi muricyi gihugu bumva ko ibyahise byahise, ndavuga ingoma ya cyami ndtse nizayikurikiye, ibifitiye akamaro amteka byose byakagombye kuzirikanwa kugira ngo abato abzabone aho bahera bashyigikira ibyiza cyangw abarwanya ibibi....


text:
Ntabwo ariko buri gihe dukeneye kwisiga amavuta ahenze ngo tugire uruhu rwiza. Nubwo ayo mavuta akesha uruhu mu gihe gito rimwe na rimwe agira ingaruka mbi ku mubiri.
Hari uburyo bwiza, bworoshye kandi buhendutse wakoresha ukagira uruhu rw’indoto zawe. Biroroshye cyane nawe wabikora iwawe mu rugo.
Indimu ni kimwe wakwifashisha mu kwita kuruhu kuko habonekamo intungamubiri nyinshi zitandukanye. Si ukuyirya gusa, ahubwo ushobora no kuyisiga mu buryo bunyuranye.
Ese koko indimu ifite ubushobozi bwo gukuraho udukovu two mu maso?
Vitamin C iboneka mu indimu ituma umubiri wacu ukora inyubakamubiri yitwa collagene, iyi ikaba ituma uruhu rwacu ruhorana itoto. Vitamin C kandi ituma habaho kwirema ku uturemangingo dushya.
Usibye vitamin c, indimu ibonekamo izindi ntungamubiri nka potassium, calicium ndetse na acid citric, iyi ikaba ifasha mu kuvanaho uturemangingo twapfuye ndetse nindi myanda iba iri ku uruhu. Amazi y’indimu kandi yica ama bacterie atera uduheri two mu maso.
Ni gute wakoresha umutobe w’indimu mu gukuraho udukovu two mu maso?
Umutobe w’indimu ushobora gukoreshwa wonyine, ariko akenshi uvangwa n’ibindi kubera ko wo ubwawo ushobora gutera uruhu kumagara.
1. Indimu n’amazi.
- Fata amazi meza atetse ushyire mu gakombe hanyuma utonyangirizemo indimu.
- Koresha ipamba cyangwa agatambaro gasa neza hanyuma ujye ukoza muri wa mutobe wisige ahari inkovu.
- Tegereza iminota byibura itanu.
- Oga n’amazi yakazuyazi hanyuma wihanagurishe agatambaro gafite isuku.
- Bikore buri munsi.
Icyitonderwa: igihe cyose ubonye ibimenyetso bidasazwe ku ruhu rwawe rekeraho gukoresha ubu buryo.
2. indimu n’umweru w’igi
Proteine ziba mu mweru w’igi zifasha mu kubaka uturemangingo tw’uruhu ndetse zikanakamura amavuta aba ari mu ruhu, zikanavanaho indi myanda iba irurimo.
- Vanga akayiko k’amazi y’indimu n’igi rimwe kugeza igihe byivangiye neza.
- Kozamo intoki hanyuma usige ku ruhu.
- Bireke byume nibishoboka unabirarane.
- Bivaneho n’amazi y’akazuyazi hanyuma wihanagure nagatambaro gafite isuku.
- Bikore buri munsi.
3. Indimu n’ubuki
Ubuki burinda uruhu kutumagara.
- Vanga utuyiko tubiri tw’ubuki n’akayiko kamwe k’umutobe w’indimu.
- Koresha intoki usige ku ruhu.
- Tegereza byume.
- Bivaneho namazi yakazuyazi hanyuma uhanagure nagatambaro gafite isuku.
- Bikore kabiri kumunsi.
Biba byiza kurushaho iyo wongeyeho ikiyiko kimwe cy’amavuta ya olive.
4. Umutobe w’indimu na cocombre
Umutobe wa cocombre uvanaho udutache two mu maso ndetse ukanatuma uruhu rucya. Usibye ibyo uyu mutobe kandi ufungura n’utwenge uruhu ruhumekeramo.
- Hata cocombre nurangiza uyikatemo uduce.
- Utwo duce dushyire mu kuma kavanga (blender) ubundi uvange kugeza igihe byivangiye neza.
- Vanga akayiko kamwe k’umutobe w’indimu n’akandi k’uwa cocombre.
- Ukoresheje ipamba cyangwa agatambaro gasa neza siga ku mubiri.
- Tegereza iminota makumyabiri.
- Bivaneho n’amazi akonje hanyuma wihanagure nagatambaro gasa neza.
- Bikore buri munsi
Ku bantu bafite amavi n’inkokora byijimye cyane nabo bashobora gusigaho indimu ikahakesha.


text:
Ubuhamya butangwa n’abana bo mu muhanda usanga abenshi baterwa kuba inzererezi n’ibibazo byo mu miryango yabo bagahitamo kwigira mumuhanda.
Ishimwe Shema n’umwana w’umuhungu ufite imyaka 15 y’amavuko, akomoka mu karere ka Gasabo mu murenge wa Rusoro, akagari ka Ruhanga mu mudugudu w’ibyiringiro avuga ko impamvu nyamukuru yamujyanye mu muhanda ari ugushakisha imibereho kuko ababyeyi be bamaze kumubyara ngo abe ariwe umurera kandi nawe atishoboye.
Ati “nagombaga kuva mu ishuri ngashakisha uburyo njye na nyogokuru twabaho, akaba ariyo mpamvu najyaga gushaka ibidutunga mu mujyi”.
Nubwo yahisemo ubuzima bwo kujya gusabiriza no kwiba ngo we na Nyirakuru babone ibibatunga avuga ko bitamuhiriye kuko yaje kwisanga mu kigo cya Rweru kigorerwamo abana ikigo cy’Abadacogora n’Intwari cya Caritas Kigali baba bakuye mu muhanda.
Avuga ko iyo aza kubona amahirwe akarerwa na se na nyina yari gukomeza kubana nabo ariko kuko bamubyaye ntibamurere byatumye nawe ahita yigira muri ubwo buzima bwo kuba inzererezi mu muhanda.
Nyirarume niwe wamwakiriye ubwo yari asubijwe mu muryango we ibintu yishimiye cyane ko abonye umuntu mwene wabo umugaragariza urukundo.
Si uyu mwana wenyine kuko impamvu ibatera kujya kuba inzererezi mu muhanda bazihuriraho ari benshi kuko na Gisubizo King w’imyaka 9 avuga ko yagiye mu buzima bwo mu muhanda bitewe n’ababyeyi be bahoraga batongana kandi ntibabashakire ikibatunga hamwe na murumuna we.
Nubwo akiri muto cyane zimwe mu mpamvu avuga zamujyanye mu buzima bwo mu muhanda kuba inzererezi ni ukutumvikana kw’ababyeyi be n’intonganya zihoraho, ikindi ngo ni ukubura umwitaho no kubura ibiryo ndetse ibyo byose byaje gutuma ababyeyi be batandukana nawe ayoboka iyumuhanda aba inzererezi.
Kuruhande rwa nyina nawe avuga ko yagize uruhare runini kugirango umwana we ajye kuba inzerezi mu muhanda gusa ko amaze kumenya aho umwana ari abimenyeshejwe n’abakozi b’ikigo cy’abadacogora n’Intwari ko byamukoze ku mutima yiyemeza gukomereza aho abandi bari bagejeje.
Padiri Twizeyumuremmyi Donatien uyobora Caritas Kigali tariki ya 27/11/2018 ubwo yaganiraga n’ababyeyi b’abana ubwo babasubizaga mu miryango yabo zimwe mu mpamvu zitera abana kujya kuba inzererezi inyinshi bababwira zituruka ku babyeyi babo baba batakaje inshingano zo kubitaho.
Ati“Impamvu ni nyinshi ariko zose zituruka mu miryango abana bakomokamo, akenshi usanga ri ubusinzi, intonganya, amakimbirane ashingiye ku bintu bitandukanye ugasanga umwana atabasha kwihanganira ubwo buzima bubi umurynago we uba ubayemo”.
Yakomeje abaza ababyeyi niba bajya bagira inzozi nziza ku bana babo, ababaza kandi ubutumwa bw’umubyeyi kuri iyi si ubwo aribwo ? niba bajya banezezwa n’abana babyara?
Kubwe yumvaga ko bakwiye kunezezwa nuko abana bameze neza, bariye, bari mu ishuri, bambaye neza bafite isuku.
Yabagaragarije ko amafaranga umuntu akorera ntacyo yaba amaze niba abana babo batabitaho uko bikwiriye.
Ababwira ko niba bayakoresha mu kwishimisha gusa ko ntacyo byaba bimaze. Ikindi ababyeyi bagomba kumenya nuko ubutumwa bwabo kuri iyi si ari ukurra abana babyaye kuko nibatabikora Imana yo muijuru izabibabaza.
Avuga ko uburyo dufata abana ko ariko natwe bazadufata, abashishikariza kubitaho bakora inshingano zabo nk’umubyeyikuko nabo ariyo nyiturano bahabwa ubwo bazaba bageze muza bukuru.


text:
Rick Ross yamaze gushyira hanze igitabo kitwa ‘Boss Up’ gikubiyemo amayeri uyu muraperi yemera yose y’uburyo bwo kubonamo amafaranga harimo ahantu kandi hagera kuri 20 yashoye amafaranga ye hamwe n’ibijyanye n’amabanga y’imbaraga z’ubumenyi.
William Leonard Robert II uzwi nka Rick Ross yamaze
gushyira hanze igitabo gishya yise ‘Boss Up’, ugenekereje mu rurimi rw’ikinyarwanda
bivuze 'ubushobozi bwo kugira imbaraga binyuze mu nzira iboneye'.
Mu gushyira hanze iki gitabo, Rick w’imyaka 45, n'uburebure bwa metero 1.8, akagira n’abana 4, yagaragaje ko ibyo byose kubigeraho bisaba
ubumenyi buhambaye, ahita anashyira hanze urutonde rw’ahantu harenga 20 yashoye
amafaranga hamwe bigaragara ko yagiye
ashoramo akayabo.
Uyu muhanzi w'umuherwe utunze Miliyoni zirenga
45 z’amadorali nk'uko bitangazwa n’ibitangazamakuru binyuranye, muri iki kitabo cye agaragazamo
uburyo bukwiye nyabwo bwo kwinjizamo amafaranga akanagaruka ku nzira nyayo
ishingiye ku bumenyi yo kugira imbaraga.
Iki gitabo kikaba kije gikurikirana n’ibindi yagiye yandika biri ku isoko birimo ‘Hurricanes: A Memoir’ na Hurricanes Lib/E:A Memoir byo muri 2019 nicyo muri 2015 kitwaga ‘The Explorers Guide: Volume One’.
Mu gitabo cya Rick Ross gishya harimo ingingo isobanura impamvu udakwiye gushora amafaranga yawe mu kintu kimwe
Rick Ross agira abana bane n'umuvandimwe umwe